http://www.thaigov.go.th

(โปรดตรวจสอบมติคณะรัฐมนตรีที่เป็นทางการจากสำนักเลขาธิการคณะรัฐมนตรีอีกครั้ง)

วันนี้ 20 พฤษภาคม 2568 เวลา 10.00 น. นางสาวแพทองธาร ชินวัตร นายกรัฐมนตรี  เป็นประธานการประชุมคณะรัฐมนตรี ณ ห้องประชุม 501 ตึกบัญชาการ 1 ทำเนียบรัฐบาล ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติงบประมาณรายจ่ายประจำปีงบประมาณ พ.ศ. 2569

2. เรื่อง ร่างกฎกระทรวงยกเว้นค่าธรรมเนียมคำขอตามกฎกระทรวง ฉบับที่ 9 (พ.ศ. 2538) ออกตามความในพระราชบัญญัติจัดหางานและคุ้มครองคนหางาน พ.ศ. 2528 พ.ศ. .... และร่างกฎกระทรวงยกเว้นค่าธรรมเนียมคำขอตามกฎกระทรวงกำหนดค่าธรรมเนียม สำหรับการจัดหางานให้คนหางานเพื่อไปทำงานเป็นคนประจำเรือ พ.ศ. 2560 พ.ศ. ….

3. เรื่อง ร่างพระราชกฤษฎีกาจัดตั้งองค์การบริหารไนท์ซาฟารี (องค์การมหาชน) พ.ศ. .... และร่างพระราชกฤษฎีกาจัดตั้งองค์การสวนสัตว์แห่งประเทศไทย (ฉบับที่ ..) พ.ศ. .... รวม 2 ฉบับ

4. เรื่อง ร่างระเบียบสำนักนายกรัฐมนตรี ว่าด้วยการดูแลรักษาสวนสมเด็จพระศรีนครินทร์ (ฉบับที่ ..) พ.ศ. ....

|  |
| --- |
| **เศรษฐกิจ-สังคม** |

5. เรื่อง ขอทบทวนมติคณะรัฐมนตรี เมื่อวันที่ 9 กุมภาพันธ์ 2559 (เรื่อง ขออนุมัติจัดสรรเงินจากกองทุนสงเคราะห์เกษตรกร)

6. เรื่อง ขออนุมัติหลักเกณฑ์การคำนวณเงินชดเชยค่างานก่อสร้าง K (Price Adjustment) เพื่อขอยกเว้นการปฏิบัติตามมติคณะรัฐมนตรีเมื่อวันที่ 22 สิงหาคม 2532 เป็นกรณีพิเศษเฉพาะสำหรับโครงการระบบรถไฟชานเมือง (สายสีแดง) ช่วงบางซื่อ –รังสิต เฉพาะในส่วนของงานโยธาของสัญญาที่ 1 และสัญญาที่ 2

7. เรื่อง ขอความเห็นชอบให้ข้าราชการทุกประเภท พนักงานราชการ ลูกจ้างประจำ ลูกจ้างชั่วคราวของส่วนราชการ หน่วยงานของรัฐ และพนักงานรัฐวิสาหกิจ ลาเข้าร่วมโครงการบรรพชาอุปสมบทและบวชชีพรหมโพธิเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 28 กรกฎาคม 2568 และเนื่องในโอกาสพระราชพิธีสมมงคลพระชนมายุเท่าพระบาทสมเด็จพระพุทธยอดฟ้าจุฬาโลกมหาราช สมเด็จพระปฐมบรมกษัตริยาธิราชแห่งพระราชวงศ์จักรี พุทธศักราช 2568 โดยไม่ถือเป็นวันลา

8. เรื่อง แนวทางการตั้งคณะกรรมาธิการวิสามัญพิจารณาร่างพระราชบัญญัติงบประมาณรายจ่าย ประจำปีงบประมาณ พ.ศ. 2569

9. เรื่อง แผนการขับเคลื่อนเศรษฐกิจภายใต้กรอบวงเงิน 157,000 ล้านบาท

10. เรื่อง (ร่าง) ข้อเสนอเชิงนโยบาย เรื่อง รักษาเสถียรภาพราคาข้าวเปลือกด้วยศูนย์ข้าวเปลือกชุมชน

11. เรื่อง การกำหนดอัตราค่าจ้างตามมาตรฐานฝีมือ 13 สาขา

|  |
| --- |
| **ต่างประเทศ** |

12. เรื่อง การขอรับความเห็นชอบต่อร่างเอกสารผลลัพธ์ของการประชุมสุดยอดอาเซียนครั้งที่ 46 การประชุมสุดยอดอาเซียน-คณะมนตรีความร่วมมือรัฐอ่าวอาหรับ ครั้งที่ 2 และการประชุมสุดยอดอาเซียน-คณะมนตรีความร่วมมือรัฐอ่าวอาหรับกับสาธารณรัฐประชาชนจีน

13. เรื่อง การรับรองร่างแถลงการณ์โคลัมโบ การประชุมสภารัฐมนตรีสมาคมแห่งมหาสมุทรอินเดีย ครั้งที่ 24

14. เรื่อง ขอความเห็นชอบต่อร่างบันทึกความเข้าใจระหว่างรัฐบาลแห่งสาธารณรัฐอินโดนีเซีย รัฐบาลแห่งมาเลเซีย และรัฐบาลแห่งราชอาณาจักรไทย ว่าด้วยความร่วมมือด้านน้ำมันปาล์ม

15. เรื่อง การประชุมระดับผู้นำ ครั้งที่ 16 แผนงานการพัฒนาเขตเศรษฐกิจสามฝ่าย อินโดนีเซีย -มาเลเซีย - ไทย (IMT - GT)

16. เรื่อง ร่างบันทึกความเข้าใจว่าด้วยความร่วมมือในโครงการภายใต้กองทุนพิเศษแม่โขง - ล้านช้าง ประจำปี พ.ศ. 2567 ระหว่างกระทรวงสาธารณสุขกับสถานเอกอัครราชทูตสาธารณรัฐประชาชนจีนประจำประเทศไทย

17. เรื่อง การสนับสนุนค่าบำรุงของประเทศสมาชิกองค์การอนามัยโลก

|  |
| --- |
| **แต่งตั้ง** |

18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)

19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพาณิชย์)

20. เรื่อง การแต่งตั้งกรรมการผู้ทรงคุณวุฒิในคณะกรรมการคุ้มครองข้อมูลส่วนบุคคล (กระทรวงดิจิทัลเพื่อเศรษฐกิจและสังคม)

21. เรื่อง แต่งตั้งกรรมการผู้ทรงคุณวุฒิในคณะกรรมการสถาบันรับรองคุณภาพสถานพยาบาล (กระทรวงสาธารณสุข)

22. เรื่อง แต่งตั้งประธานกรรมการในคณะกรรมการสถาบันคุณวุฒิวิชาชีพ

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

|  |
| --- |
| **กฎหมาย** |

**1. เรื่อง ร่างพระราชบัญญัติงบประมาณรายจ่ายประจำปีงบประมาณ พ.ศ. 2569**

คณะรัฐมนตรีมีมติเห็นชอบร่างพระราชบัญญัติงบประมาณรายจ่ายประจำปีงบประมาณ พ.ศ. 2569 ที่สำนักงานคณะกรรมการกฤษฎีกาตรวจพิจารณาแล้ว พร้อมเอกสารประกอบงบประมาณ และให้เสนอสภาผู้แทนราษฎรต่อไป ตามที่สำนักงบประมาณ (สงป.) เสนอ

**สาระสำคัญของร่างพระราชบัญญัติ**

กำหนดให้ตั้งงบประมาณรายจ่ายประจำปีงบประมาณ พ.ศ. 2569 เป็นจำนวนไม่เกิน 3,780,600 ล้านบาท โดยจำแนกตามประเภทต่าง ๆ ได้ดังนี้

**1. จำแนกตามกลุ่มงบประมาณ**

|  |  |  |
| --- | --- | --- |
| **กลุ่มงบประมาณ** | **จำนวน (ล้านบาท)** | **สัดส่วน (ร้อยละ)** |
| **1. รายจ่ายงบกลาง** | 632,968.7500 | 16.74 |
| **2. รายจ่ายของหน่วยรับงบประมาณ** | 1,408,060.3287 | 37.25 |
| **3. รายจ่ายบูรณาการ** | 98,767.8186 | 2.61 |
| **4. รายจ่ายบุคลากร** | 820,820.8104 | 21.71 |
| **5. รายจ่ายสำหรับทุนหมุนเวียน** | 274,576.8057 | 7.26 |
| **6. รายจ่ายเพื่อการชำระหนี้ภาครัฐ** | 421,864.4264 | 11.16 |
| **7. รายจ่ายเพื่อชดใช้เงินคงคลัง** | 123,541.0602 | 3.27 |

**2. จำแนกตามยุทธศาสตร์การจัดสรรงบประมาณราย**จ่ายประจำปีงบประมาณ พ.ศ. 2569 ประกอบด้วย 6 ยุทธศาสตร์ และรายการค่าดำเนินการภาครัฐ สรุปได้ ดังนี้

|  |  |
| --- | --- |
| **ยุทธศาสตร์การจัดสรรงบฯ ปี 69** | **จำนวน (ล้านบาท)** |
| 1) ด้านความมั่นคง | 415,327.9413 |
| 2) ด้านการสร้างความสามารถในการแข่งขัน | 394,611.6456 |
| 3) ด้านการพัฒนาและเสริมสร้างศักยภาพทรัพยากรมนุษย์ | 605,927.2575 |
| 4) ด้านการสร้างโอกาสและความเสมอภาคทางสังคม | 942,709.1735 |
| 5) ด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม | 147,216.8998 |
| 6) ด้านการปรับสมดุลและพัฒนาระบบการบริหารจัดการภาครัฐ | 605,441.5957 |

โดยมีรายการค่าดำเนินการภาครัฐ จำนวน 669,365.4866 ล้านบาท เพื่อสำรองไว้เป็นค่าใช้จ่ายในการรองรับเหตุการณ์ที่อาจเกิดขึ้นโดยมิได้คาดหมายสำหรับกรณีฉุกเฉินหรือจำเป็น การชำระหนี้ภาครัฐ และเพื่อชดใช้เงินคงคลัง

ทั้งนี้ สงป. ได้เผยแพร่รายงานสรุปผลการรับฟังความคิดเห็นในการจัดทำร่างพระราชบัญญัติงบประมาณรายจ่ายประจำปีงบประมาณ พ.ศ. 2569 ผ่านเว็บไซต์ของ สงป. (https://www.bb.go.th) แล้ว และ ได้จัดพิมพ์ร่างพระราชบัญญัติงบประมาณรายจ่ายประจำปีงบประมาณ พ.ศ. 2569 ดังกล่าวและเอกสารประกอบงบประมาณ รวม 39 เล่มเรียบร้อยแล้ว

**2. เรื่อง ร่างกฎกระทรวงยกเว้นค่าธรรมเนียมคำขอตามกฎกระทรวง ฉบับที่ 9 (พ.ศ. 2538) ออกตามความในพระราชบัญญัติจัดหางานและคุ้มครองคนหางาน พ.ศ. 2528 พ.ศ. .... และร่างกฎกระทรวงยกเว้นค่าธรรมเนียมคำขอตามกฎกระทรวงกำหนดค่าธรรมเนียม สำหรับการจัดหางานให้คนหางานเพื่อไปทำงานเป็นคนประจำเรือ พ.ศ. 2560 พ.ศ. ….**

คณะรัฐมนตรีเห็นชอบร่างกฎกระทรวงยกเว้นค่าธรรมเนียมคำขอตามกฎกระทรวง ฉบับที่ 9 (พ.ศ. 2538) ออกตามความในพระราชบัญญัติจัดหางานและคุ้มครองคนหางาน พ.ศ. 2528 พ.ศ. .... และ ร่างกฎกระทรวงยกเว้นค่าธรรมเนียมคำขอตามกฎกระทรวงกำหนดค่าธรรมเนียมสำหรับการจัดหางานให้คนหางานเพื่อไปทำงานเป็นคนประจำเรือ พ.ศ. 2560 พ.ศ. …. จำนวน 2 ฉบับ ตามที่กระทรวงแรงงาน (รง.) เสนอ ซึ่งสำนักงานคณะกรรมการกฤษฎีกาตรวจพิจารณาแล้ว และให้ดำเนินการต่อไปได้ รวมทั้ง ให้กระทรวงแรงงานรับความเห็นของสำนักงาน ก.พ.ร. สำนักงบประมาณ สำนักงานสภาพัฒนาการเศรษฐกิจและสังคมแห่งชาติ และสำนักงานคณะกรรมการกฤษฎีกาไปพิจารณาดำเนินการต่อไปด้วย

**สาระสำคัญของเรื่อง**

1. พระราชบัญญัติจัดหางานและคุ้มครองคนหางาน พ.ศ. 2528 และที่แก้ไขเพิ่มเติมได้กำหนดให้รัฐมนตรีว่าการกระทรวงแรงงานรักษาการตามพระราชบัญญัตินี้ และมีอำนาจออกกฎกระทรวงกำหนดค่าธรรมเนียมไม่เกินอัตราท้ายพระราชบัญญัติฯ ซึ่งต่อมาได้มีการออกกฎกระทรวง ฉบับที่ 9 (พ.ศ.2538) ออกตามความในพระราชบัญญัติจัดหางานและคุ้มครองคนหางาน พ.ศ. 2528 เพื่อกำหนดอัตราค่าธรรมเนียมต่าง ๆ ที่รัฐเรียกเก็บจากประชาชนโดยกำหนด**อัตราค่าธรรมเนียมคำขอ**เกี่ยวกับการ**จัดหางานให้คนทำงานในประเทศและเพื่อไปทำงานในต่างประเทศ**ไว้**ฉบับละ 10 บาท**

2. พระราชบัญญัติแรงงานทางทะเล พ.ศ. 2558 ได้กำหนดให้นำบทบัญญัติของกฎหมายว่าด้วยการจัดหางานและคุ้มครองคนหางานในส่วนที่เกี่ยวข้องกับอัตราค่าธรรมเนียมมาใช้บังคับแก่การจัดหางานให้คนหางานเพื่อไปทำงานเป็นคนประจำเรือโดยอนุโลม รง. จึงได้ออก**กฎกระทรวงกำหนดค่าธรรมเนียมสำหรับการจัดหางานให้คนหางานเพื่อไปทำงานเป็นคนประจำเรือ พ.ศ. 2560** โดยอาศัยอำนาจตามมาตรา 5 และมาตรา 42 แห่งพระราชบัญญัติแรงงานทางทะเล พ.ศ. 2558 ประกอบมาตรา 5 แห่งพระราชบัญญัติจัดหางานและคุ้มครองคนหางาน พ.ศ. 2528 เพื่อกำหนดอัตราค่าธรรมเนียมต่าง ๆ ที่เกี่ยวข้องกับการจัดหางานให้คนหางานเพื่อไปทำงานเป็นคนประจำเรือโดยเฉพาะ **โดยกำหนดอัตราค่าธรรมเนียมคำขอเกี่ยวกับการจัดหางานเพื่อไปทำงานคนประจำเรือฉบับละ 10 บาท**

3. โดยที่**คณะรัฐมนตรีได้มีมติเมื่อวันที่ 2 มกราคม 2563** (เรื่อง แนวทางการทบทวนอัตราค่าธรรมเนียมในการอนุมัติ การอนุญาตของทางราชการ) ให้ส่วนราชการพิจารณาทบทวนการจัดเก็บค่าธรรมเนียมต่าง ๆ เกี่ยวข้องให้สอดคล้องกับปัจจุบัน โดยแนวทางดังกล่าวกำหนดให้ใน**กรณีที่รายได้จากการจัดเก็บค่าธรรมเนียมต่ำกว่าต้นทุนในการดำเนินการให้หน่วยงานพิจารณายกเลิกการจัดเก็บดังกล่าว** กรมการจัดหางานจึงได้ดำเนินการสำรวจและทบทวนการจัดเก็บอัตราค่าธรรมเนียมในการอนุมัติ อนุญาต ที่เรียกเก็บตามกฎหมายที่อยู่ในความรับผิดชอบของกรมการจัดหางาน พร้อมทั้งประเมินต้นทุนของภาครัฐในการดำเนินการจัดเก็บค่าธรรมเนียมเป็นรายกรณี ปรากฏว่า**รายได้ที่ได้รับจากการจัดเก็บค่าธรรมเนียมคำขอฉบับละ 10 บาท** ตามกฎกระทรวง ฉบับที่ 9 (พ.ศ. 2538) ออกตามความในพระราชบัญญัติจัดหางานและคุ้มครองคนหางาน พ.ศ. 2528 และกฎกระทรวงกำหนดค่าธรรมเนียมสำหรับการจัดหางานให้คนหางานเพื่อไปทำงานเป็นคนประจำเรือ พ.ศ. 2560 **ต่ำกว่าต้นทุน**ของภาครัฐในการดำเนินการจัดเก็บค่าธรรมเนียมดังกล่าว ซึ่ง**หากยังดำเนินการจัดเก็บค่าธรรมเนียมนั้นต่อไปจะไม่คุ้มค่า**ต่อการดำเนินการภารกิจของภาครัฐ จึงได้รายงานผลการดำเนินการดังกล่าวให้สำนักงาน ก.พ.ร. ทราบ และดำเนินการปรับปรุงค่าธรรมเนียมคำขอดังกล่าว **โดยนำหลักเกณฑ์ตามมติคณะรัฐมนตรีเมื่อวันที่ 14 ธันวาคม 2564** (เรื่อง หลักเกณฑ์ว่าด้วยการเรียกเก็บค่าธรรมเนียมและค่าบริการ) ซึ่งคณะรัฐมนตรีเห็นชอบหลักเกณฑ์ว่าด้วยการเรียกเก็บค่าธรรมเนียมและค่าบริการ **ที่กำหนดให้หน่วยงานของรัฐไม่พึงเรียกเก็บค่าธรรมเนียมซึ่งมีจำนวนเพียงเล็กน้อย**มาประกอบการดำเนินการดังกล่าวด้วย จึงได้ข้อสรุปว่า **ให้มีการยกเลิกค่าธรรมเนียมคำขอฉบับละ 10 บาท** ที่กำหนดไว้ในกฎกระทรวงดังกล่าว ทั้ง 2 ฉบับ รง. จึงได้ยกร่างกฎกระทรวงจำนวน 2 ฉบับ เพื่อยกเงินค่าธรรมเนียมคำขอ ดังต่อไปนี้

(1) **ร่างกฎกระทรวงยกเว้นค่าธรรมเนียมคำขอตามกฎกระทรวง ฉบับที่ 9 (พ.ศ. 2538) ออกตามความในพระราชบัญญัติจัดหางานและคุ้มครองคนหางาน พ.ศ. 2528 พ.ศ. ....** มีสาระสำคัญเป็นการ**ยกเว้นค่าธรรมเนียมคำขอเกี่ยวกับการจัดหางานให้คนทำงานในประเทศและเพื่อไปทำงานในต่างประเทศฉบับละ 10 บาท** ตามที่กำหนดไว้ในกฎกระทรวงฉบับที่ 9 (พ.ศ. 2538) ออกตามความในพระราชบัญญัติจัดหางานและคุ้มครองคนหางาน พ.ศ. 2528

(2) **ร่างกฎกระทรวงยกเว้นค่าธรรมเนียมคำขอตามกฎกระทรวงกำหนดค่าธรรมเนียมสำหรับจัดหางานให้คนหางานเพื่อไปทำงานเป็นคนประจำเรือ พ.ศ. 2560 พ.ศ. ....** มีสาระสำคัญเป็นการ**ยกเว้นค่าธรรมเนียมคำขอเกี่ยวกับการจัดหางานเพื่อไปทำงานเป็นคนประจำเรือฉบับละ 10 บาท** ตามที่กำหนดไว้ในกฎกระทรวงกำหนดค่าธรรมเนียมสำหรับจัดหางานให้คนหางานเพื่อไปทำงานเป็นคนประจำเรือ พ.ศ. 2560

4. รง. **ได้จัดทำรายละเอียดข้อมูลที่หน่วยงานของรัฐต้องเสนอพร้อมกับการขออนุมัติต่อคณะรัฐมนตรีตามบทบัญญัติในมาตรา 7 และ มาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 มาเพื่อประกอบการพิจารณาของคณะรัฐมนตรีด้วยแล้ว** โดย รง. ได้ประมาณการการสูญเสียรายได้ที่จะเกิดขึ้นจากการยกเว้นค่าธรรมเนียมคำขอเกี่ยวกับการจัดหางานในประเทศ การจัดหางานเพื่อไปทำงานในต่างประเทศและการจัดหางานเพื่อไปทำงานเป็นคนประจำเรือฉบับละ 10 บาท จะทำให้รัฐสูญเสียรายได้ค่าธรรมเนียมประมาณ 205,730 บาทต่อปี ทั้งนี้ **การออกร่างกฎกระทรวงดังกล่าวจะเป็นการลดภาระของภาครัฐ และยังเป็นการลดต้นทุนและภาระค่าใช้จ่ายให้แก่ประชาชน**อันจะสร้างแรงจูงใจให้ประชาชนดำเนินการให้ถูกต้องตามกฎหมายเพิ่มมากขึ้น

**3. เรื่อง ร่างพระราชกฤษฎีกาจัดตั้งองค์การบริหารไนท์ซาฟารี (องค์การมหาชน) พ.ศ. .... และร่างพระราชกฤษฎีกาจัดตั้งองค์การสวนสัตว์แห่งประเทศไทย (ฉบับที่ ..) พ.ศ. .... รวม 2 ฉบับ**

คณะรัฐมนตรีเห็นชอบตามที่คณะกรรมการพัฒนาและส่งเสริมองค์การมหาชน (กพม.) เสนอ ดังนี้

1. เห็นชอบร่างพระราชกฤษฎีกาจัดตั้งองค์การบริหารไนท์ซาฟารี (องค์การมหาชน) พ.ศ. .... และร่างพระราชกฤษฎีกาจัดตั้งองค์การสวนสัตว์แห่งประเทศไทย (ฉบับที่ ..) พ.ศ. .... รวม 2 ฉบับ ที่สำนักงานคณะกรรมการกฤษฎีกาตรวจพิจารณาแล้ว ตามที่คณะกรรมการพัฒนาและส่งเสริมองค์การมหาชน (กพม.) เสนอ และให้ดำเนินการต่อไปได้

2. มอบหมายให้สำนักงาน ก.พ.ร. ในฐานะฝ่ายเลขานุการคณะกรรมการพัฒนาและส่งเสริมองค์การมหาชน ร่วมกับสำนักงานคณะกรรมการนโยบายรัฐวิสาหกิจพิจารณาประเมินรูปแบบองค์กรและการบริหารจัดการองค์กรที่เหมาะสมระหว่างองค์การบริหารไนท์ซาฟารี (องค์การมหาชน) และองค์การสวนสัตว์แห่งประเทศไทย ภายในระยะเวลา 2 ปี

3. ให้สำนักงาน ก.พ.ร. รับความเห็นของกระทรวงการคลัง กระทรวงมหาดไทย และสำนักงบประมาณ ในส่วนที่เกี่ยวกับการประเมินรูปแบบองค์กรและการบริหารจัดการองค์กรที่เหมาะสมระหว่างองค์การบริหารไนท์ซาฟารี (องค์การมหาชน) และองค์การสวนสัตว์แห่งประเทศไทย ไปพิจารณาดำเนินการต่อไปด้วย

4. ให้สำนักงานพัฒนาพิงคนคร (องค์การมหาชน) รับความเห็นของสำนักงาน ก.พ.ร. ไปพิจารณาดำเนินการต่อไปด้วย

5. เมื่อร่างพระราชกฤษฎีกาทั้ง 2 ฉบับ มีผลใช้บังคับแล้วให้องค์การบริหารไนท์ซาฟารี (องค์การมหาชน) รับความเห็นของกระทรวงมหาดไทย สำนักงาน ก.พ. และสำนักงบประมาณไปพิจารณาดำเนินการต่อไป

**สาระสำคัญของร่างพระราชกฤษฎีกา**

1. **กพม.** ในการประชุมครั้งที่ 3/2567 เมื่อวันที่ 5 สิงหาคม 2567 มีมติเห็นชอบร่างพระราชกฤษฎีกาในเรื่องนี้รวม 2 ฉบับ ที่ สคก. ตรวจพิจารณาแล้วและหลักเกณฑ์การจ่ายค่าตอบแทนการเลิกจ้างและเงินช่วยเหลือเยียวยาฯ ซึ่งมีอัตราเดียวกันกับมติคณะรัฐมนตรีเมื่อวันที่ 8 สิงหาคม 2566 รวมทั้งให้นำร่างพระราชกฤษฎีการวม 2 ฉบับดังกล่าว และหลักเกณฑ์การจ่ายค่าตอบแทนการเลิกจ้างและเงินช่วยเหลือเยียวยาฯ เสนอคณะรัฐมนตรีเพื่อพิจารณาต่อไป โดยมีสาระสำคัญสรุปได้ ดังนี้

**1.1 ร่างพระราชกฤษฎีกาจัดตั้งองค์การบริหารไนท์ซาฟารี (องค์การมหาชน) พ.ศ. ....**

|  |  |
| --- | --- |
| **ประเด็น** | **รายละเอียด** |
| **คำนิยาม** | ㆍ **“ไนท์ซาฟารี”** หมายความว่า สวนสัตว์ที่จัดให้มีการแสดงสัตว์หรือชมสัตว์  ในเวลากลางคืนและเวลาที่ต่อเนื่องกัน |
| **การจัดตั้ง** | ㆍ ให้จัดตั้งองค์การมหาชนขึ้น เรียกว่า “**องค์การบริหารไนท์ซาฟารี (องค์การมหาชน)**” เรียกโดยย่อว่า “**อบน.**” และให้ใช้ชื่อเป็นภาษาอังกฤษว่า “Night Safari Administrative Organization (Public Organization)” เรียกโดยย่อว่า “NSA” |
| **วัตถุประสงค์** | ㆍ**บริหารจัดการ**แหล่งท่องเที่ยวเชิงสร้างสรรค์และวัฒนธรรมบนพื้นฐานทางธรรมชาติในรูปแบบไนท์ซาฟารี  ㆍ**พัฒนาสวนสัตว์ในรูปแบบไนท์ซาฟารี**เพื่อยกระดับอุตสาหกรรมการท่องเที่ยวไทย  สู่การท่องเที่ยวมูลค่าสูงและยั่งยืน  ㆍ**ส่งเสริมการเรียนรู้และการอนุรักษ์ทรัพยากรธรรมชาติ** สัตว์บ้า และสิ่งแวดล้อมโดยให้ความสำคัญกับการจัดแสดงสัตว์ป่าในสภาพธรรมชาติหรือใกล้เคียงกับสภาพ  ธรรมชาติมากที่สุด  ㆍส่งเสริมและจัดให้มีการบำรุงและเพาะพันธุ์สัตว์ป่าโดย**เน้นสัตว์ป่าที่ใช้ชีวิตกลางคืน**  ㆍ**ประสานงานและสนับสนุนการสร้างเครือข่าย**ในภาคอุตสาหกรรมการท่องเที่ยว  ทุกภาคส่วน  ㆍ**เพื่อมิให้มีการดำเนินการที่ซ้ำซ้อนหรือแข่งขันกัน**อันเป็นการทำให้สิ้นเปลือง  ทรัพยากร การดำเนินการตามวัตถุประสงค์ดังกล่าว **อบน. จะต้องไม่ดำเนินกิจการ**  **ในรูปแบบไนท์ซาฟารีในจังหวัดหรือในพื้นที่ใกล้กันกับที่องค์การสวนสัตว์แห่งประเทศไทยได้ดำเนินการอยู่แล้ว** |
| **หน้าที่และอำนาจของ อบน.** | ㆍ **ทำความตกลงและร่วมมือกับหน่วยงานของรัฐและเอกชน** ทั้งในประเทศ  และต่างประเทศ หรือองค์การระหว่างประเทศ **ในกิจการที่เกี่ยวกับการดำเนินการ**  **ตามวัตถุประสงค์ของ อบน.**  ㆍ **จัดให้มีและให้ทุนเพื่อการวิจัยและพัฒนา**เพื่อสนับสนุนการดำเนินงานของ อบน.  ㆍ**เข้าร่วมทุน**กับบุคคลหรือนิติบุคคลอื่นในกิจการที่เกี่ยวกับวัตถุประสงค์ **ถือหุ้น**  **ในกิจการของนิติบุคคลอื่น**เพื่อส่งเสริมกิจการที่เกี่ยวกับวัตถุประสงค์ (ต้องไม่มี  วัดถุประสงค์ในการมุ่งแสวงหากำไรเป็นหลัก) และ**กู้ยืมเงินเพื่อประโยชน์ในการ**  ดำเนินการตามวัตถุประสงค์ ทั้งนี้ **ให้เป็นไปตามหลักเกณฑ์ที่คณะรัฐมนตรีกำหนด**  **ㆍ เรียกเก็บค่าบำรุง ค่าตอบแทน หรือค่าบริการในการดำเนินกิจการต่าง ๆ**  ตามวัตถุประสงค์ ตามหลักเกณฑ์และอัตราที่คณะกรรมการองค์การบริหาร  ไนท์ซาฟารีกำหนด |
| **ทุน รายได้ และทรัพย์สิน** | ㆍ**ทุนและทรัพย์สิน**ในการดำเนินกิจการของ อบน. ประกอบด้วย  - เงินและทรัพย์สินที่ได้รับโอนมาจาก สพค.  - เงินอุดหนุนทั่วไปที่รัฐบาลจัดสรรให้ตามความเหมาะสมเป็นรายปี  - เงินอุดหนุนจากภาคเอกชน หน่วยงานของรัฐ องค์กรปกครองส่วนท้องถิ่น หรือองค์กรอื่น รวมทั้งจากต่างประเทศหรือองค์การระหว่างประเทศ และเงิน  หรือทรัพย์สินที่มีผู้อุทิศให้  - ค่าบำรุง ค่าตอบแทน ค่าบริการ หรือรายได้จากการดำเนินกิจการต่าง ๆ ตามวัตถุประสงค์  - ดอกผลหรือรายได้จากเงินทรัพย์สินของ อบน.  ㆍ **บรรดารายได้ของ อบน. ไม่เป็นรายได้ที่ต้องนำส่งคลัง**เป็นรายได้แผ่นดิน |
| **การบริหารและการดำเนินกิจการ** | ㆍให้มี **“คณะกรรมการองค์การบริหารไนท์ซาฟารี”** ประกอบด้วย  (1) **ประธานกรรมการ** ซึ่งคณะรัฐมนตรีแต่งตั้ง  (2) **กรรมการโดยตำแหน่ง จำนวน 2 คน** ได้แก่ ปลัดกระทรวงทรัพยากรธรรมชาติ  และสิ่งแวดล้อม และผู้ว่าการการท่องเที่ยวแห่งประเทศไทย  (3) **กรรมการผู้ทรงคุณวุฒิ** จำนวนไม่เกิน 7 คน ซึ่งคณะรัฐมนตรีแต่งตั้ง  ㆍให้มี**ผู้อำนวยการคนหนึ่ง** เป็นผู้บริหารกิจการภายใต้การควบคุมดูแลของ  คณะกรรมการฯ โดยให้มีวาระการดำรงตำแหน่ง**คราวละ 4 และอาจได้รับแต่งตั้งอีกได้แต่ต้องไม่เกิน 2 วาระติดต่อกัน**  **ㆍ**ให้**ผู้อำนวยการเป็นกรรมการและเลขานุการ**  ㆍ **คณะกรรมการฯ** มีหน้าที่และอำนาจ**ควบคุมดูแลกิจการและการดำเนินงานโดยทั่วไป** ของ อบน. รวมถึงมีหน้าที่และอำนาจ  (1) กำหนดนโยบายการบริหารงาน การจัดหาทุน และให้ความเห็นชอบเเผนการดำเนินงาน  (2) อนุมัติงบประมาณประจำปี รายงานการเงิน แผนการลงทุน และการดำเนินโครงการ  (3) ออกระเบียบ ข้อบังคับ ประกาศ และข้อกำหนดของ อบน.  (4) กำหนดค่าบำรุง ค่าตอบแทน และค่าบริการในการดำเนินกิจการของ อบน. |
| **การกำกับดูแล** | ㆍ **ให้นายกรัฐมนตรีกำกับดูแลการดำเนินกิจการ**ของ อบน. ให้เป็นไปตามกฎหมาย  และให้สอดคล้องกับวัตถุประสงค์ นโยบายของรัฐ มติคณะรัฐมนตรี และแผนต่าง ๆ  ที่เกี่ยวข้อง  ㆍให้นายกรัฐมนตรีมีอำนาจสั่งให้ อบน. ชี้แจง แสดงความคิดเห็น ทำรายงาน  หรือยับยั้งการกระทำที่ขัดต่อกฎหมาย รวมทั้งสั่งสอบสวนข้อเท็จจริงต่าง ๆ ได้  ㆍ**นายกรัฐมนตรีอาจจัดให้มีการประชุมร่วม**ระหว่าง อบน. องค์การสวนสัตว์ฯ  การท่องเที่ยวแห่งประเทศไทย และหน่วยงานอื่นที่เกี่ยวข้องได้ |
| **บทเฉพาะกาล** | ㆍเมื่อพระราชกฤษฎีกานี้มีผลใช้บังคับแล้ว **ให้พระราชกฤษฎีกาจัดตั้งสำนักงาน**  **พัฒนาพิงคนคร (องค์การมหาชน) พ.ศ. 2556 เป็นอันยกเลิก**  ㆍ**ให้โอนบรรดากิจการ** ทรัพย์สิน สิทธิ หนี้ ภาระผูกพัน งบประมาณ **และรายได้**  **ของ สพค.** ที่มีอยู่ก่อนวันที่พระราชกฤษฎีกานี้ใช้บังคับ**ไปเป็นของ อบน.** ตามพระราชกฤษฎีกานี้  ㆍ **ให้โอนเจ้าหน้าที่และลูกจ้างของ สพค.** **ไปเป็นเจ้าหน้าที่และผู้ปฏิบัติงานของ อบน.** ตามพระราชกฤษฎีกานี้ **โดยให้ดำรงตำแหน่งเดิมและได้รับเงินเดือนหรือค่าจ้างรวมทั้งสิทธิประโยชน์ต่าง ๆ ซึ่งเคยได้รับอยู่**ก่อนวันที่พระราชกฤษฎีกานี้ใช้บังคับไปพลางก่อนจนกว่าจะได้รับการบรรจุและแต่งตั้ง  - **ให้เจ้าหน้าที่หรือลูกจ้างของ สพค.** **ที่ประสงค์จะปฏิบัติงานใน อบน. ต่อไป**  **แสดงความจำนงภายใน 30 วัน** นับแต่วันที่พระราชกฤษฎีกานี้ใช้บังคับ  ㆍ **เจ้าหน้าที่หรือลูกจ้างที่ไม่ประสงค์จะปฏิบัติงานใน อบน. ต่อไป หรือไม่ได้รับ**  **การคัดเลือกให้ปฏิบัติงานต่อ** แล้วแต่กรณี ให้ถือว่าออกจากงานเพราะเลิกจ้าง โดยมิใช่ความผิดของเจ้าหน้าที่หรือลูกจ้าง และให้**มีสิทธิได้รับค่าตอบแทนการเลิกจ้าง**  **และเงินช่วยเหลือเยียวยาตามที่คณะรัฐมนตรีกำหนด** |

**1.2 พระราชกฤษฎีกาจัดตั้งองค์การสวนสัตว์แห่งประเทศไทย (ฉบับที่ ..) พ.ศ. .... มี**สาระสำคัญสรุปได้ ดังนี้

(1) **ยกเลิกการกำหนดให้เงินและทรัพย์สินที่ได้รับโอนมาจาก สพค. เป็นทุนขององค์การสวนสัตว์ฯ** [ยกเลิกมาตรา 10 (2) แห่งพระราชกฤษฎีกาจัดตั้งองค์การสวนสัตว์แห่งประเทศไทย พ.ศ. 2563]

(2) กำหนดเพิ่มเติมให้การดำเนินการตามวัตถุประสงค์ขององค์การสวนสัตว์แห่งประเทศไทยนั้น **องค์การสวนสัตว์ฯ จะดำเนินกิจการสวนสัตว์ในรูปแบบไนท์ซาฟารีมิได้ เว้นแต่จะดำเนินการในจังหวัดหรือพื้นที่ที่ไม่มีไนท์ซาฟารีที่ อบน. ดำเนินการตั้งอยู่ในจังหวัดนั้นหรือในพื้นที่ใกล้กัน** ทั้งนี้ เพื่อมิให้มีการดำเนินการที่ซ้ำซ้อน หรือแข่งขันกันกับ อบน. อันเป็นการทำให้สิ้นเปลืองทรัพยากร

1.3 **หลักเกณฑ์การจ่ายค่าตอบแทนการเลิกจ้างและเงินช่วยเหลือเยียวยากรณีเจ้าหน้าที่และลูกจ้างของ สพค. ที่ไม่ประสงค์จะปฏิบัติงานใน อบน. ต่อไป หรือไม่ ได้รับการคัดเลือกและบรรจุเป็นเจ้าหน้าที่และลูกจ้างของ อบน.**

|  |  |  |
| --- | --- | --- |
| **อายุงาน** | **ค่าตอบแทนการเลิกจ้าง** | **เงินช่วยเหลือเยียวยาเพิ่มเติม** |
| ปฏิบัติงานครบ 1 ปี  แต่ไม่ครบ 3 ปี | **ค่าจ้าง 180 วัน** | **6 เท่าของเงินเดือนสุดท้าย** |
| ครบ 3 ปีขึ้นไป | **ค่าจ้าง 300 วัน** |

ทั้งนี้ **เจ้าหน้าที่ได้รับเงินช่วยเหลือเยียวยาเพิ่มเติมในอัตราดังกล่าวทุกคน** ไม่ว่าจะปฏิบัติงาน

มาเป็นเวลาเท่าใด

2. ในการจัดตั้ง อบน. ได้มี**การจัดทำแผนทั้งด้านการเงินและด้านบุคลากร**เพื่อลดการพึ่งพางบประมาณจากภาครัฐ โดยจะขอรับเงินอุดหนุนจากรัฐในปีที่ 1-3 จำนวน 153,586,000 บาท ประกอบด้วย

(1) ค่าสาธารณูปโภค 14,204,900 บาท

(2) ค่าใช้จ่ายด้านการประชาสัมพันธ์และการตลาด 49,449,000 บาท

(3) ค่าใช้จ่ายโครงการตามภารกิจยุทธศาสตร์และภารกิจพื้นฐาน 19,779,700 บาท

(4) ค่าใช้จ่ายในการลงทุน (ครุภัณฑ์และโครงการลงทุน) 70,152,400 บาท

**ซึ่งตั้งแต่ปีที่ 4 เป็นต้นไป คาดว่าจะสามารถสร้างรายรับได้สูงกว่ารายจ่ายจึงไม่ต้องขอรับเงินอุดหนุนจากรัฐ** และมีการปรับลดค่าใช้จ่ายด้านบุคลากรโดยปรับลดเงินเดือนของผู้ปฏิบัติงานและเริ่มนับอายุงานใหม่ รวมทั้งยังปรับขนาดองค์กรให้เล็กลงจากเดิมที่มีกรอบอัตรากำลัง 360 อัตรา ปรับเป็น 263 อัตรา ทั้งนี้ **การจ่ายเงินเยียวยาแก่ปฏิบัติงาน**ซึ่งได้รับผลกระทบจากการปรับลดอัตราเงินเดือนและการเริ่มนับอายุงานใหม่ **และการจ่ายค่าตอบแทนการเลิกจ้างและเงินช่วยเหลือเยียวยาฯ ตามหลักเกณฑ์ข้อ 1.3** รวมเป็นเงิน 116,796,720 **บาท ซึ่งใช้จ่ายจากเงินทุนสะสมของหน่วยงาน**

**4. เรื่อง ร่างระเบียบสำนักนายกรัฐมนตรี ว่าด้วยการดูแลรักษาสวนสมเด็จพระศรีนครินทร์ (ฉบับที่ ..) พ.ศ. ....**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรี ว่าด้วยการดูแลรักษาสวนสมเด็จพระศรีนครินทร์ (ฉบับที่..) พ.ศ. .... ตามที่สำนักงานปลัดสำนักนายกรัฐมนตรี (สปน.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของสำนักงานคณะกรรมการกฤษฎีกาไปประกอบการพิจารณาด้วยแล้วดำเนินการต่อไปได้

**สาระสำคัญของเรื่อง**

**1.** ร่างระเบียบสำนักนายกรัฐมนตรี ว่าด้วยการดูแลรักษาสวนสมเด็จพระศรีนครินทร์ฯ ที่สำนักงานปลัดสำนักนายกรัฐมนตรีเสนอ เป็น**การแก้ไขเพิ่มเติมระเบียบสำนักนายกรัฐมนตรี ว่าด้วยการดูแลรักษาสวนสมเด็จพระศรีนครินทร์ พ.ศ. 2531 และที่แก้ไขเพิ่มเติม** โดยแก้ไข**ชื่อหน่วยงานรับผิดชอบ**ดำเนินการสวนสมเด็จพระศรีนครินทร์ **จังหวัดสกลนคร** **จากเดิม**เทศบาลเมืองสกลนคร **เป็น** **เทศบาลนครสกลนคร** เนื่องจากได้เปลี่ยนแปลงฐานะเป็นเทศบาลนคร และ**จังหวัดชุมพร**จาก**เดิม**องค์การบริหารส่วนตำบลท่ามะพลา **เป็น** **เทศบาลตำบลท่ามะพลา** เนื่องจากได้ยกฐานะเป็นเทศบาลตำบล **แก้ไขหน่วยงานหลัก**ในการดูแล ใน**จังหวัดชุมพร** จาก**เดิม**ให้เทศบาลตำบลท่ามะพลาเป็นหน่วยงานหลัก **เป็น** **องค์การบริหารส่วนจังหวัดชุมพรเป็นหน่วยงานหลัก** และให้เทศบาลตำบลท่ามะพลาเป็นหน่วยงานรอง ตามมติคณะกรรมการอำนวยการบริหารและสนับสนุนสวนสมเด็จพระศรีนครินทร์ ชุมพร ในการประชุมครั้งที่ 1/2567 เมื่อวันที่ 3 เมษายน 2567 ประกอบกับเทศบาลตำบลท่ามะพลาเห็นชอบด้วยแล้ว และ**เพิ่ม**ให้มีศึกษาธิการจังหวัดร่วมเป็นกรรมการในคณะกรรมการอำนวยการบริหารและสนับสนุนสวนสมเด็จพระศรีนครินทร์ในจังหวัดเพื่อให้ครอบคลุมผู้แทนที่ดูแลรับผิดชอบทุกฝ่ายในจังหวัด รวมทั้ง**เพิ่ม**หน้าที่ผู้ดูแลรับผิดชอบในการจัดทำแผนปฏิบัติงานประจำปีงบประมาณเพื่อเป็นเครื่องมือสำคัญในการบริหารจัดการการดูแลรักษา และการพัฒนาสวนสมเด็จพระศรีนครินทร์ ต่อไป รวมทั้งเพื่อให้สอดคล้องกับกฎหมายและระเบียบที่เกี่ยวข้องและให้เหมาะสมกับสภาวการณ์ปัจจุบัน

2. ร่างระเบียบสำนักนายกรัฐมนตรี ว่าด้วยการดูแลรักษาสวนสมเด็จพระศรีนครินทร์ (ฉบับที่..) พ.ศ. .... มีสาระสำคัญ ดังนี้

|  |  |  |
| --- | --- | --- |
| ระเบียบฯ พ.ศ. 2531 และที่แก้ไขเพิ่มเติม | **ร่างระเบียบฯ ที่ สปน. เสนอ** | เหตุผล |
| 1. **แก้ไขชื่อหน่วยงานดูแลรับผิดชอบและหน่วยงานดูแลรับผิดชอบหลัก** | | |
| * สวนสมเด็จพระศรีนครินทร์ สกลนคร ตั้งอยู่ที่บริเวณสระพังทอง เขตเทศบาลเมืองสกลนคร ตำบลธาตุเชิงชุม อำเภอเมืองสกลนคร จังหวัดสกลนคร ให้เทศบาลเมืองสกลนครดูแลรับผิดชอบ | * สวนสมเด็จพระศรีนครินทร์ สกลนคร ตั้งอยู่บริเวณสระพังทอง เขต**เทศบาลนครสกลนคร** ตำบลธาตุเชิงชุม อำเภอเมืองสกลนคร จังหวัดสกลนคร ให้**เทศบาลนครสกลนครดูแล** รับผิดชอบ | * เนื่องจากเทศบาลเมืองสกลนครได้เปลี่ยนแปลงฐานะจากเทศบาลเมืองสกลนคร เป็น เทศบาลนครสกลนครตั้งแต่วันที่ 8 มีนาคม 2555 ตามประกาศกระทรวงมหาดไทย เรื่อง เปลี่ยนแปลงฐานะเทศบาลเมืองสกล อำเภอเมืองสกลนคร จังหวัดสกลนคร เป็นเทศบาลนครสกลนคร ลงวันที่ 24 มกราคม 2555 |
| * สวนสมเด็จพระศรีนครินทร์ ชุมพรตั้งอยู่ที่ตำบลท่ามะพลา อำเภอหลังสวน จังหวัดชุมพร ให้องค์การบริหารส่วนจังหวัดชุมพรและองค์การบริหารส่วนตำบลท่ามะพลาดูแลรับผิดชอบโดยให้องค์การบริหารส่วนตำบลท่ามะพลา เป็นหน่วยงานหลัก | * สวนสมเด็จพระศรีนครินทร์ ชุมพร ตั้งอยู่ที่ตำบลท่ามะพลา อำเภอหลังสวนจังหวัดชุมพร ให้องค์การบริหารส่วนจังหวัดชุมพรและ**เทศบาลตำบลท่ามะพลาดูแล**รับผิดชอบ โดยให้**องค์การบริหารส่วนจังหวัดชุมพรเป็นหน่วยงานหลัก** | * เนื่องจากคณะกรรมการอำนวยการบริหารและสนับสนุนสวนสมเด็จพระศรีนครินทร์ ชุมพร ในการประชุมครั้งที่ 1/2567 เมื่อวันที่  3 เมษายน 2567 ได้**มีมติเห็นชอบให้องค์การบริหารส่วนจังหวัดชุมพร**เป็น**หน่วยงานหลัก** ในการดูแลสวนสมเด็จพระศรีนครินทร์ ชุมพร โดยให้**องค์การบริหารส่วนตำบลท่ามะพลา เป็นหน่วยงานรอง** ปัจจุบันยกฐานะองค์การบริหารส่วนตำบลท่ามะพลา เป็นเทศบาลตำบลท่ามะพลา ตามประกาศกระทรวงมหาดไทย เรื่อง จัดตั้งองค์การบริหารส่วนตำบลท่ามะพลา อำเภอหลังสวน จังหวัดชุมพรเป็นเทศบาลตำบลท่ามะพลา ลงวันที่ 12 มีนาคม 2563 ประกอบกับเทศบาลตำบลท่ามะพลาเห็นว่า ควร**ให้องค์การบริหารส่วนจังหวัดชุมพรเป็นหน่วยงานหลัก** |
| * สวนสมเด็จพระศรีนครินทร์ **พระนครศรีอยุธยา** ตั้งอยู่บริเวณอุทยานประวัติศาสตร์ ตำบลประตูชัย อำเภอพระนครศรีอยุธยา จังหวัดพระนครศรีอยุธยา ให้เทศบาลนครพระนครศรีอยุธยา ร่วมกับสำนักงานอุทยานประวัติศาสตร์พระนครศรีอยุธยากรมศิลปากร ดูแลรับผิดชอบ โดยให้ เทศบาลพระนครศรีอยุธยาเป็นหน่วยงานหลัก | * สวนสมเด็จพระศรีนครินทร์พระนครศรีอยุธยา ตั้งอยู่บริเวณอุทยานประวัติศาสตร์ ตำบลประตูชัย อำเภอพระนครศรีอยุธยา จังหวัดพระนครศรีอยุธยา ให้เทศบาลนครพระนครศรีอยุธยา ร่วมกับสำนักงานอุทยานประวัติศาสตร์พระนครศรีอยุธยา กรมศิลปากร ดูแลรับผิดชอบ โดยให้**เทศบาลพระนครศรีอยุธยาเป็นหน่วยงานหลัก** | * **คงเดิม** เนื่องจากการประชุมคณะอนุกรรมการพิจารณาปรับปรุงและพัฒนาระเบียบสำนักนายกรัฐมนตรีว่าด้วยการดูแลสวนสมเด็จพระศรีนครินทร์ ครั้งที่ 1/2562 เมื่อวันที่ 5 เมษายน 2562 เห็นว่า กรณีจะแก้ไขโดยกำหนดให้เทศบาลพระนครศรีอยุธยาดูแลรับผิดชอบเพียงหน่วยงานเดียว ตามความเห็นของเทศบาลนครพระนครศรีอยุธยานั้น ควรให้ คณะกรรมการอำนวยการบริหารและสนับสนุนสวนสมเด็จพระศรีนครินทร์ ซึ่งมีหน้าที่และอำนาจดำเนินงานสวนสมเด็จพระศรีนครินทร์พระนครศรีอยุธยาตามระเบียบนี้พิจารณาให้ความเห็นด้วย โดยอุทยานประวัติศาสตร์พระนครศรีอยุธยา กรมศิลปากร เป็นผู้ดูแลรักษาร่วมกันต้องแบ่งขอบเขตพื้นที่รับผิดชอบให้ชัดเจน ซึ่งหน่วยงานดังกล่าวยังคงมีความเห็นแตกต่างกันดังนั้น เห็นควรให้คงไว้ตามเดิม |
| **2. เพิ่มเติมองค์ประกอบของคณะกรรมการอำนวยการบริหารและสนับสนุนสวนสมเด็จพระศรีนครินทร์** | | |
| * ในจังหวัดที่มีสวนสมเด็จพระศรีนครินทร์ตั้งอยู่ ให้มีคณะกรรมการอำนวยการบริหารและสนับสนุนสวนสมเด็จพระศรีนครินทร์คณะหนึ่ง ประกอบด้วยผู้ว่าราชการจังหวัด เป็นประธาน ปลัดจังหวัด ผู้บังคับการ ตำรวจภูธรจังหวัด ธนารักษ์พื้นที่ คลังจังหวัด สรรพสามิตพื้นที่ สรรพากรพื้นที่ เกษตรและสหกรณ์จังหวัด ผู้อำนวยการสำนักงานทรัพยากรธรรมชาติและสิ่งแวดล้อมจังหวัด นายกองค์การบริหารส่วนจังหวัดและบุคคลอื่นอีกไม่เกิน 16 คน ซึ่งผู้ว่าราชการจังหวัดแต่งตั้งตามที่ผู้ดูแลรับผิดชอบเสนอเป็นกรรมการและหัวหน้าหน่วยงานที่เป็นหน่วยงานหลักในการดูแลรับผิดชอบในการดำเนินงานสวนสมเด็จพระศรีนครินทร์เป็นกรรมการและเลขานุการ | * ในจังหวัดที่มีสวนสมเด็จสวนสมเด็จพระศรีนครินทร์ตั้งอยู่ ให้มีคณะกรรมการอำนวยการบริหารและสนับสนุนสวนสมเด็จพระศรีนครินทร์คณะหนึ่ง ประกอบด้วยผู้ว่าราชการจังหวัดเป็นประธาน ปลัดจังหวัด ผู้บังคับการ ตำรวจภูธรจังหวัด ธนารักษ์พื้นที่ คลังจังหวัด สรรพสามิตพื้นที่ สรรพากรพื้นที่ เกษตรและสหกรณ์จังหวัด ผู้อำนวยการสำนักงานทรัพยากรธรรมชาติ และสิ่งแวดล้อม ศึกษาธิการจังหวัด นายองค์การบริหารส่วนจังหวัด และบุคคลอื่นอีกไม่เกิน 16 คน ซึ่งผู้ว่าราชการจังหวัดแต่งตั้งตามที่ผู้ดูแลรับผิดชอบเสนอเป็นกรรมการและหัวหน้าหน่วยงานที่เป็นหน่วยงานหลักในการดูแลรับผิดชอบการดำเนินงานสวนสมเด็จพระศรีนครินทร์เป็นกรรมการและเลขานุการ | * เนื่องจากระเบียบฯ ข้อ 5 (1) และข้อ 5 (7) ได้กำหนดให้ส่วนราชการในสังกัด ศธ. เป็นผู้ดูแลรับผิดชอบ จึงควรกำหนดให้ศึกษาธิการจังหวัดร่วมเป็นกรรมการด้วย |
| 3. **เพิ่มเติมหน้าที่ของผู้ดูแลรับผิดชอบ** | | |
| * ผู้ดูแลรับผิดชอบการดำเนินงานสวนสมเด็จพระศรีนครินทร์ มีหน้าที่ดังนี้   1) ดูแล บำรุง รักษา สวนสมเด็จพระศรีนครินทร์ตามผังที่ได้ออกแบบไว้ให้แต่ละสวน โดยคำนึงถึงความสะดวกและความปลอดภัยของผู้มาใช้บริการความเรียบร้อยและความสะอาด  2) จัดกิจกรรมที่เหมาะสม และเป็นประโยชน์ต่อสวนสมเด็จพระศรีนครินทร์โดยจะต้องไม่เป็นอบายมุข หรือขัดต่อศีลธรรมวัฒนธรรมประเพณีไทย  3) จัดตั้งงบประมาณและบุคลากรในการดำเนินงาน  4) ควบคุมดูแลผลประโยชน์ของสวนสมเด็จพระศรีนครินทร์  5) จัดเจ้าหน้าที่ดูแลรักษาความปลอดภัย  6) ดำเนินการอื่นใดที่จะเป็นประโยชน์ต่อสวนสมเด็จพระศรีนครินทร์ โดยได้รับความเห็นชอบจากคณะกรรมการอำนวยการบริหารและสนับสนุนสวนสมเด็จพระศรีนครินทร์ | * ผู้ดูแลรับผิดชอบการดำเนินงานสวนสมเด็จพระศรีนครินทร์ มีหน้าที่ดังนี้   1) ดูแล บำรุง รักษา สวนสมเด็จพระศรีนครินทร์ตามผังหลักที่ได้ออกแบบไว้ให้แต่ละสวน โดยคำนึงถึงความสะดวกและความปลอดภัยของผู้มาใช้บริการ ความเรียบร้อยและความสะอาด  2) จัดกิจกรรมที่เหมาะสม และเป็นประโยชน์ต่อสวนสมเด็จพระศรีนครินทร์โดยจะต้องไม่เป็นอบายมุข หรือขัดต่อศีลธรรมวัฒนธรรมประเพณีไทย  3) จัดตั้งงบประมาณและบุคลากรในการดำเนินงาน  4) ควบคุมดูแลผลประโยชน์ของสวนสมเด็จพระศรีนครินทร์  5) จัดเจ้าหน้าที่ดูแลรักษาความปลอดภัย  6) จัดทำแผนปฏิบัติงานประจำปีงบประมาณ  7) ดำเนินการอื่นใดที่จะเป็นประโยชน์ต่อสวนสมเด็จพระศรีนครินทร์ โดยได้รับความเห็นชอบจากคณะกรรมการอำนวยการบริหารและสนับสนุนสวนสมเด็จพระศรีนครินทร์ | * เนื่องจากมูลนิธิสวนสมเด็จพระศรีนครินทร์มีข้อเสนอแนะให้เพิ่มหน้าที่ของผู้ดูแลรับผิดชอบการดำเนินงานสวนสมเด็จพระศรีนครินทร์โดยให้จัดทำแผนปฏิบัติงานประจำปีงบประมาณ เพื่อเป็นเครื่องมือสำคัญในการบริหารจัดการการดูแลรักษา และการพัฒนาสวนสมเด็จพระศรีนครินทร์ต่อไป |

ทั้งนี้ หน่วยงานที่เกี่ยวข้องเห็นชอบด้วยในหลักการและมีความเห็นเพิ่มเติมบางประการ โดยสำนักงานคณะกรรมการกฤษฎีกามีข้อสังเกตว่า กรณีที่ประสงค์จะให้กรรมการในสัดส่วนของบุคคลอื่นซึ่งผู้ว่าราชการจังหวัดแต่งตั้งตามข้อ 6 แห่งระเบียบสำนักนายกรัฐมนตรี ว่าด้วยการดูแลรักษาสวนสมเด็จพระศรีนครินทร์ฯ ดำรงตำแหน่งกรรมการต่อไปได้จนครบวาระ สมควรเพิ่มบทเฉพาะกาลเพื่อรองรับกรณีนี้ด้วย

|  |
| --- |
| **เศรษฐกิจ-สังคม** |

**5. เรื่อง ขอทบทวนมติคณะรัฐมนตรี เมื่อวันที่ 9 กุมภาพันธ์ 2559 (เรื่อง ขออนุมัติจัดสรรเงินจากกองทุนสงเคราะห์เกษตรกร)**

คณะรัฐมนตรีมีมติเห็นชอบทบทวนมติคณะรัฐมนตรีเมื่อวันที่ 9 กุมภาพันธ์ 2559 เรื่อง ขออนุมัติจัดสรรเงินกองทุนสงเคราะห์เกษตรกร ในประเด็นเงินจ่ายขาด จากจำนวน 10.00 ล้านบาท เป็นจำนวน 25.30 ล้านบาท ตามที่กระทรวงเกษตรและสหกรณ์ (กษ.) เสนอ โดยให้เร่งรัดหนี้สินให้แล้วเสร็จตามที่กำหนดในปี 2573 และไม่ให้มีการขยายระยะเวลาโครงการอีก

**สาระสำคัญของเรื่อง**

1. คณะรัฐมนตรีมีมติ (9 กุมภาพันธ์ 2557) อนุมัติการจัดสรรเงินจากกองทุนสงเคราะห์เกษตรกร (กองทุนฯ) ให้กรมส่งเสริมสหกรณ์ยืมเงินเพื่อดำเนินโครงการสร้างความเข้มแข็งให้กับกลุ่มเกษตรกรเพื่อเข้าถึงแหล่งเงินทุนในการผลิตและการตลาด (โครงการฯ) วงเงินจำนวน 1,000 ล้านบาท โดยไม่มีดอกเบี้ย มีระยะเวลาดำเนินโครงการ 5 ปี ตั้งแต่ 1 มีนาคม 2559 - 30 เมษายน 2564 และอนุมัติเงินจ่ายขาด จำนวน 10 ล้านบาท เพื่อเป็นค่าใช้จ่ายในการติดตามตรวจสอบการดำเนินโครงการของกลุ่มเกษตรกรในระดับจังหวัด รวมถึงการเร่งรัดการชำระหนี้เงินกู้และแก้ไขปัญหาของกลุ่มเกษตรกรให้สามารถชำระหนี้ได้ตามกำหนด เพื่อส่งเสริมสนับสนุนให้อาชีพเกษตรกรยังคงเป็นอาชีพที่มีความยั่งยืน มั่นคงและช่วยบรรเทาปัญหาความเดือดร้อนขององค์กรเกษตรกรขนาดเล็กอย่างต่อเนื่อง

2. เรื่องนี้กระทรวงเกษตรและสหกรณ์ (กษ.) นำเสนอคณะรัฐมนตรีพิจารณาทบทวนมติคณะรัฐมนตรีเมื่อวันที่ 9 กุมภาพันธ์ 2559 [เรื่อง ขออนุมัติจัดสรรเงินกองทุนสงเคราะห์เกษตรกร (กองทุนฯ)] โครงการสร้างความเข้มแข็งให้กับกลุ่มเกษตรกร เพื่อเข้าถึงแหล่งเงินทุนในการผลิตและการตลาด (โครงการฯ) ในประเด็น**เงินจ่ายขาด**เพื่อเป็นค่าใช้จ่ายในการติดตามงานและค่าบริหารโครงการฯ **จากเดิมจำนวน 10 ล้านบาท เป็นจำนวน 25.30 ล้านบาท** เนื่องจากกรมส่งเสริมสหกรณ์ได้เบิกเงินจ่ายขาดจนครบ จำนวน 10 ล้านบาทแล้ว ประกอบกับ**คณะกรรมการสงเคราะห์เกษตรกร (กสก.**) ได้เห็นชอบการขยายระยะเวลาการดำเนินโครงการฯ และการส่งชำระต้นเงินคืนมาแล้ว 3 ครั้ง ในปี 2564 ปี 2565 และปี 2567 ซึ่งจะสิ้นสุดในวันที่ 30 เมษายน 2573 **จึงทำให้กรมส่งเสริมสหกรณ์มีภาระค่าใช้จ่ายในการติดตามงานและค่าบริหารโครงการเพิ่มขึ้น**

3. เนื่องจากโครงการฯ ได้ดำเนินการมาเป็นเวลาเกือบ 10 ปีแล้ว โดยครั้งล่าสุดได้มีการขยายระยะเวลาดำเนินโครงการออกไปอีก 5 ปี ซึ่งจะมีกำหนดสิ้นสุดระยะเวลาดำเนินโครงการในวันที่ 30 เมษายน 2573 อย่างไรก็ตาม จนถึงปัจจุบัน กษ. โดยกรมส่งเสริมสหกรณ์สามารถส่งคืนต้นเงินที่ยืมมาให้แก่ กสก. ได้เพียง 190 ล้านบาท (จากจำนวน 1,000 ล้านบาท) ส่วนที่เหลืออีก 810 ล้านบาท ยังคงไม่สามารถติดตามเร่งรัดให้กลุ่มเกษตรกรที่เข้าร่วมโครงการฯ ชำระคืนหนี้ได้ทั้งหมด จนส่งผลให้เกิดภาระค่าใช้จ่ายในการติดตามตรวจสอบการดำเนินโครงการฯ รวมถึงการเร่งรัดการชำระหนี้เงินกู้และแก้ไขปัญหา ของกลุ่มเกษตรกรที่เข้าร่วมโครงการฯ เพิ่มมากขึ้น **ทำให้ กษ. ต้องขออนุมัติจัดสรรเงินจ่ายขาดเพิ่มขึ้นอีก จำนวน 15.30 ล้านบาท** เพื่อนำมาเป็นค่าใช้จ่ายการดำเนินการดังกล่าว ทั้งนี้ กระทรวงการคลัง (กค.) กระทรวงพาณิชย์ (พณ.) กระทรวงมหาดไทย กระทรวงอุตสาหกรรม สำนักงบประมาณ (สงป.) และสำนักงานสภาพัฒนาการเศรษฐกิจและสังคมแห่งชาติ (สศช.) พิจารณาแล้วไม่ขัดข้อง/เห็นชอบในหลักการ โดยมีความเห็นเพิ่มเติม เช่น พณ. สงป. และ สศช. มีความเห็นในทำนองเดียวกันว่าการพิจารณาดำเนินโครงการฯ และการเบิกจ่ายค่าใช้จ่ายในการดำเนินการจะต้องคำนึงถึงถึงเหตุผล ความจำเป็น ความคุ้มค่า เป็นไปด้วยความโปร่งใสตามข้อกฎหมายและระเบียบที่เกี่ยวข้อง สามารถตรวจสอบได้ โดยกรมส่งเสริมสหกรณ์ควรกำกับดูแลให้สำนักงานสหกรณ์จังหวัดเบิกค่าใช้จ่ายตามที่ใช้จริงเฉพาะที่เกี่ยวข้องกับโครงการเท่านั้น รวมถึงติดตามและตรวจสอบการดำเนินงานของกลุ่มเกษตรกร การช่วยเหลือกลุ่มเกษตรกรในการแก้ไขปัญหา/อุปสรรคในการดำเนินงานและติดตามเร่งรัดหนี้สินอย่างใกล้ชิดและต่อเนื่องเพื่อให้สามารถส่งเงินคืนกองทุนฯ ได้ภายในระยะเวลาที่กำหนดต่อไป เป็นต้น

**6. เรื่อง ขออนุมัติหลักเกณฑ์การคำนวณเงินชดเชยค่างานก่อสร้าง K (Price Adjustment) เพื่อขอยกเว้นการปฏิบัติตามมติคณะรัฐมนตรีเมื่อวันที่ 22 สิงหาคม 2532 เป็นกรณีพิเศษเฉพาะสำหรับโครงการระบบรถไฟชานเมือง (สายสีแดง) ช่วงบางซื่อ – รังสิต เฉพาะในส่วนของงานโยธาของสัญญาที่ 1 และสัญญาที่ 2**

คณะรัฐมนตรีมีมติอนุมัติตามที่กระทรวงคมนาคม (คค.) เสนอ ดังนี้

1. อนุมัติให้การรถไฟแห่งประเทศไทย (รฟท.) ใช้หลักเกณฑ์การคำนวณเงินชดเชยค่างานก่อสร้าง K (Price Adjustment) (ค่า K)1 เพื่อขอยกเว้นการปฏิบัติตามมติคณะรัฐมนตรีเมื่อวันที่ 22 สิงหาคม 2532 เป็นกรณีพิเศษเฉพาะสำหรับโครงการระบบรถไฟชานเมือง (สายสีแดง) (โครงการฯ) ช่วงบางซื่อ - รังสิต เฉพาะในส่วนของงานโยธาของสัญญาที่ 1 และสัญญาที่ 2 ดังนี้

1.1 การคำนวณค่า K ที่ใช้กับสัญญาแบบปรับราคาได้ให้ใช้หลักเกณฑ์การคำนวณค่า K ตามที่ระบุไว้ในสัญญา โดยใช้ดัชนีราคาฐาน (ค่า K0)2 28 วัน ก่อนยื่นของประกวดราคา สำหรับสัญญาที่ 1 และสัญญาที่ 2 เป็นฐานในการคำนวณ สำหรับประเภทงานก่อสร้าง สูตรและวิธีคำนวณให้เป็นไปตามมติคณะรัฐมนตรีเมื่อวันที่ 22 สิงหาคม 2532

1.2 การขอเงินเพิ่มค่างานก่อสร้างตามสัญญาแบบปรับราคาได้ให้เป็นหน้าที่ของผู้รับจ้างที่จะต้องเรียกร้องภายใน 90 วัน โดยนับจากวันที่ส่งมอบงานงวดสุดท้าย

2. มอบหมายให้สำนักงบประมาณ (สงป.) เป็นผู้พิจารณาและวินิจฉัยการคำนวณเงินเพิ่มหรือลด และจ่ายเงินเพิ่มหรือเรียกเงินคืนจากผู้รับจ้างตามเงื่อนไขของสัญญาแบบปรับราคาได้ตามข้อผูกพันของสัญญาที่ได้ลงนามไปแล้ว และหากการจ่ายเงินเพิ่มค่างานก่อสร้างดังกล่าว ทำให้เกินกรอบวงเงินที่ได้รับจากคณะรัฐมนตรี ก็ถือว่าได้รับการอนุมัติขยายกรอบวงเงินโครงการจากคณะรัฐมนตรีในครั้งนี้ด้วย ส่วนการจัดหาแหล่งเงินที่เหมาะสมเพื่อเบิกจ่ายค่า K ให้แก่ผู้รับจ้าง ขอให้ สงป. เป็นผู้วินิจฉัย และขอให้ รฟท. ขอทำความตกลงกับ สงป. อีกครั้งหนึ่งต่อไป

**สาระสำคัญของเรื่อง**

1. **โครงการระบบรถไฟชานเมือง (สายสีแดง) (โครงการฯ) ช่วงบางซื่อ - รังสิต** เป็นโครงการที่รองรับการให้บริการระบบรถไฟฟ้าชานเมืองร่วมกับระบบรถไฟทางไกลสายภาคเหนือและภาคตะวันออกเฉียงเหนือ โดยมีสถานีรถไฟกลางบางซื่อทำหน้าที่เป็นศูนย์กลางการคมนาคมขนส่งทางรถไฟแห่งใหม่ของกรุงเทพมหานคร และเป็นสถานีเปลี่ยนถ่ายการเดินทางที่สำคัญระหว่างรถไฟชานเมือง (สายสีแดง) กับโครงการระบบขนส่งมวลชนทางรางในพื้นที่กรุงเทพมหานครและปริมณฑล เพื่อให้ประชาชนสามารถเดินทางได้อย่างสะดวก รวดเร็ว และปลอดภัย ตลอดจนช่วยยกระดับคุณภาพชีวิตของประชาชนให้ดีขึ้น โดย**คณะรัฐมนตรีมีมติเมื่อวันที่ 10 มีนาคม 2552 ให้ใช้แหล่งเงินกู้จากองค์การความร่วมมือระหว่างประเทศของญี่ปุ่น (JICA) เพื่อดำเนินโครงการฯ** ดังกล่าว ซึ่งตามระเบียบการรถไฟแห่งประเทศไทยว่าด้วยการจ้าง พ.ศ. 2544 ข้อ 24 กำหนดให้การจ้างโดยวิธีประกวดราคานานาชาติให้ส่วนงานถือปฏิบัติตามหลักเกณฑ์ของแหล่งเงินกู้หรือแหล่งให้เงินช่วยเหลือ ซึ่งรวมถึงหลักเกณฑ์ในการคำนวณค่าเงินชดเชยค่างานก่อสร้าง K (Price Adjustment) (ค่า K) ส่งผลให้การรถไฟแห่งประเทศไทย (รฟท.) ต้องปฏิบัติตามหลักเกณฑ์ในการคำนวณค่า K ของ JICA ที่มีการใช้ค่าดัชนีราคาฐาน (ค่า K0) ของโครงการฯ ช่วงบางซื่อ - รังสิต **ไม่สอดคล้องกับหลักเกณฑ์ของสำนักงบประมาณ (สงป.) ตามมติคณะรัฐมนตรีเมื่อวันที่ 22 สิงหาคม 2532**

ที่ใช้บังคับอยู่ในขณะนั้น ดังนี้

|  |  |
| --- | --- |
| **หลักเกณฑ์ของ JICA** | **หลักเกณฑ์ของ สงป. ตามมติคณะรัฐมนตรี**  **เมื่อวันที่ 22 สิงหาคม 2532** |
| **ใช้ค่าดัชนีราคาฐาน (ค่า K0) ณ 28 วัน ก่อนยื่นเอกสารประกวดราคา** | **ใช้ดัชนีราคาฐาน (ค่า K0) ในเดือนที่เปิดซอง**  **ประกวดราคา** |

2. รฟท. แจ้งว่า ปัจจุบันการดำเนินโครงการฯ ช่วงบางซื่อ – รังสิต ในส่วนงานโยธาของสัญญาที่ 1 และ 2 เสร็จสิ้นแล้ว และ**ผู้รับจ้างได้มีการร้องขอเงินค่า K** งานก่อสร้างตามสัญญาแบบปรับราคาได้ของโครงการฯ ช่วงบางซื่อ - รังสิต ทั้ง 2 สัญญา ภายในระยะเวลาที่กำหนด อย่างไรก็ตาม **สงป. มีหนังสือ**เมื่อวันที่ 3 กรกฎาคม 2563 ถึง รฟท. แจ้งว่า การพิจารณาเงินค่า K ตามเงื่อนไขสัญญาโครงการฯ ช่วงบางชื่อ - รังสิต **เป็นการคำนวณโดยใช้หลักเกณฑ์ที่แตกต่างไปจากหลักเกณฑ์ที่กำหนดไว้**ให้ส่วนราชการ รัฐวิสาหกิจและหน่วยงานอื่นถือปฏิบัติ ตามนัย**มติคณะรัฐมนตรีเมื่อวันที่ 22 สิงหาคม 2532** ดังนั้น **หาก รฟท. มีความจำเป็นต้องดำเนินการตามข้อผูกพันสัญญาดังกล่าว ก็จะต้องขอยกเว้นการปฏิบัติตามมติคณะรัฐมนตรีเมื่อวันที่ 22 สิงหาคม 2532 เป็นกรณีพิเศษเฉพาะสำหรับโครงการฯ ช่วงบางซื่อ - รังสิต เฉพาะในส่วนงานโยธาของสัญญาที่ 1 และ 2** ทั้งนี้ เพื่อให้ **สงป. มีอำนาจในการพิจารณาวินิจฉัยการคำนวณเงินเพิ่มหรือลด และจ่ายเงินเพิ่มหรือเรียกเงินคืนจากผู้รับจ้างและจัดหาแหล่งเงินดังกล่าวต่อไป** กระทรวงคมนาคม**จึงขอนำเสนอคณะรัฐมนตรีเพื่อยกเว้นการปฏิบัติตามมติคณะรัฐมนตรีเมื่อวันที่ 22 สิงหาคม 2532** ในครั้งนี้

ทั้งนี้ **กระทรวงการคลัง (กค.) สงป. และสำนักงานสภาพัฒนาการเศรษฐกิจและสังคมแห่งชาติพิจารณาแล้วเห็นชอบ**

\_\_\_\_\_\_\_\_\_\_\_\_

1เป็นเครื่องมือในการบริหารค่าใช้จ่ายในการปฏิบัติตามสัญญาให้มีความเหมาะสม โดยในกรณีที่ค่าใช้จ่าย (เช่น วัสดุ

ก่อสร้าง ค่าน้ำมัน) มีการปรับขึ้นหรือลดราคาลง เมื่อเปรียบเทียบจากวันที่มีการเปิดซองเสนอราคากับวันที่ส่งมอบงานส่งผลให้รัฐต้องจ่ายเงินเพิ่มหรือลดค่าใช้จ่ายที่จะต้องจ่ายให้กับคู่สัญญา (เรียกร้องค่าชดเชยได้เฉพาะกรณีค่าใช้จ่ายปรับขึ้นหรือลงมากกว่าร้อยละ 4)

2ค่า K0 คือ ปีฐาน/ช่วงเวลาที่ใช้ในการคำนวณค่า K

**7. เรื่อง ขอความเห็นชอบให้ข้าราชการทุกประเภท พนักงานราชการ ลูกจ้างประจำ ลูกจ้างชั่วคราวของส่วนราชการ หน่วยงานของรัฐ และพนักงานรัฐวิสาหกิจ ลาเข้าร่วมโครงการบรรพชาอุปสมบทและบวชชีพรหมโพธิเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 28 กรกฎาคม 2568 และเนื่องในโอกาสพระราชพิธีสมมงคลพระชนมายุเท่าพระบาทสมเด็จพระพุทธยอดฟ้าจุฬาโลกมหาราช สมเด็จพระปฐมบรมกษัตริยาธิราชแห่งพระราชวงศ์จักรี พุทธศักราช 2568 โดยไม่ถือเป็นวันลา**

คณะรัฐมนตรีมีมติเห็นชอบให้ข้าราชการทุกประเภท พนักงานราชการ ลูกจ้างประจำ ลูกจ้างชั่วคราวของส่วนราชการ หน่วยงานของรัฐ และพนักงานรัฐวิสาหกิจ ลาเข้าร่วมโครงการบรรพชาอุปสมบทและบวชชีพรหมโพธิเฉลิมพระเกียรติพระบาทสมเด็จพระเจ้าอยู่หัวเนื่องในโอกาสมหามงคลเฉลิมพระชนมพรรษา 28 กรกฎาคม 2568และเนื่องในโอกาสพระราชพิธีสมมงคลพระชนมายุเท่าพระบาทสมเด็จพระพุทธยอดฟ้าจุฬาโลกมหาราชสมเด็จพระปฐมบรมกษัตริยาธิราชแห่งพระราชวงศ์จักรีพุทธศักราช 2568 โดยไม่ถือเป็นวันลา (ระหว่างวันที่ 17 – 30 กรกฎาคม 2568 รวม 14 วัน) ตามที่ สำนักงานปลัดสำนักนายกรัฐมนตรี (สปน.) เสนอ

**สาระสำคัญของเรื่อง**

1. ที่ผ่านมาตั้งแต่ปี 2559 – 2567 คณะรัฐมนตรีเคยมีมติอนุมัติให้ข้าราชการทุกประเภท พนักงานราชการ ลูกจ้างประจำ ลูกจ้างชั่วคราว ของส่วนราชการ หน่วยงานของรัฐ พนักงานรัฐวิสาหกิจ ลาบรรพชาอุปสมบทและบวชชีพรหมโพธิตามโครงการเฉลิมพระเกียรติหรือถวายพระราชกุศลในโอกาสต่าง ๆ ที่สำคัญ โดยไม่ถือเป็นวันลา มาอย่างต่อเนื่อง

2. สปน. ร่วมกับวัดสุวรรณภูมิพุทธชยันตี และคณะพระธรรมทูตสายประเทศอินเดีย-เนปาล **ดำเนินโครงการบรรพชาอุปสมบทและบวชชีพรหมโพธิ**เฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 28 กรกฎาคม 2568 และเนื่องในโอกาสพระราชพิธีสมมงคล พระชนมายุเท่าพระบาทสมเด็จพระพุทธยอดฟ้าจุฬาโลกมหาราช สมเด็จพระปฐมบรมกษัตริยาธิราชแห่งพระราชวงศ์จักรี พุทธศักราช 2568 (โครงการฯ) โดยกำหนดเป้าหมาย**ผู้เข้าร่วมบรรพชาอุปสมบท จำนวน 99 รูป บวชชีพรหมโพธิ และบวชเนกขัมมะพรหมโพธิ (สตรี) จำนวน 73 คน ระหว่างวันที่ 17 – 30 กรกฎาคม 2568 รวม 14 วัน กำหนดการดำเนินโครงการฯ ณ** (1) วัดสุวรรณภูมิพุทธชยันตี อำเภอบางเสาธง จังหวัดสมุทรปราการ (2) วัดไทยพุทธคยา เมืองคยา รัฐพิหาร สาธารณรัฐอินเดีย (อินเดีย) และ (3) พุทธสังเวชนียสถาน อินเดีย และสหพันธ์สาธารณรัฐประชาธิปไตยเนปาล (เนปาล) มี**หน่วยงานรับผิดชอบ** คือ (1) สปน. (2) วัดไทยพุทธคยา และ (3) คณะพระธรรมทูตสายประเทศอินเดีย-เนปาล ใช้งบประมาณในการดำเนินโครงการฯ **รวมทั้งสิ้น 5,822,460 บาท** แบ่งเป็นงบประมาณจากวัดสุวรรณภูมิพุทธชยันตี จำนวน 4,822,460 บาท และงบประมาณจาก สปน. จำนวน 1,000,000 บาท (ใช้งบประมาณเฉลี่ย 33,851 บาท ต่อคน)

3. โดยที่ในหลักการข้าราชการ ซึ่งประสงค์จะลาอุปสมบทในพระพุทธศาสนาให้เสนอหรือจัดส่งใบลาต่อผู้บังคับบัญชาตามลำดับจนถึงผู้มีอำนาจพิจารณาหรืออนุญาตตามนัยข้อ 29 วรรคหนึ่ง ของระเบียบสำนักนายกรัฐมนตรีว่าด้วยการลาของข้าราชการ พ.ศ. 2555 ซึ่งในระเบียบดังกล่าวมิได้กำหนดจำนวนครั้งและจำนวนวันในการลาอุปสมบท ที่ข้าราชการจะลาได้แต่ประการใด แต่ได้กำหนดให้การได้รับเงินเดือนระหว่างการลาไว้ตามนัย ข้อ 16 ของระเบียบดังกล่าว ให้เป็นไปตามมาตรา 31 แห่งพระราชกฤษฎีกาการจ่ายเงินเดือน เงินปี บำเหน็จ บำนาญ และเงินอื่นในลักษณะเดียวกัน พ.ศ. 2535 และที่แก้ไขเพิ่มเติม ที่บัญญัติให้ข้าราชการที่ลาอุปสมบทจะได้รับเงินเดือนระหว่างลาได้ไม่เกิน 120 วัน สำหรับการลาอุปสมบทในครั้งแรกนับแต่เริ่มรับราชการ โดยไม่นับรวมการอุปสมบทที่คณะรัฐมนตรีมีมติกำหนดไม่ให้ถือเป็นวันลาของข้าราชการ ดังนั้น เพื่อให้ผู้เข้าร่วมโครงการฯ ได้ศึกษาหลักธรรมคำสั่งสอนตามหลักพระพุทธศาสนา และร่วมเฉลิมพระเกียรติ รวมถึงแสดงความจงรักภักดีและสำนึกในพระมหากรุณาธิคุณ ด้วยการบำเพ็ญคุณความดี ปฏิบัติธรรมถวายเป็นพระราชกุศล เนื่องในโอกาสมหามงคลเฉลิมพระชนมพรรษา 28 กรกฎาคม 2568 และเนื่องในโอกาสพระราชพิธีสมมงคลพระชนมายุเท่าพระบาทสมเด็จพระพุทธยอดฟ้าจุฬาโลกมหาราชสมเด็จพระปฐมบรมกษัตริยาธิราชแห่งพระราชวงศ์จักรี พุทธศักราช 2568 จึงเห็นควรส่งเสริมให้ข้าราชการทุกประเภท พนักงานราชการ ลูกจ้างประจำ ลูกจ้างชั่วคราว ของส่วนราชการ หน่วยงานของรัฐและพนักงานรัฐวิสาหกิจ ที่มีความประสงค์จะอุปสมบทถวายพระราชกุศล มีโอกาสเข้าร่วมอุปสมบทโดยทั่วกัน โดยให้ได้รับสิทธิในการเข้าร่วมอุปสมบทเป็นกรณีพิเศษ โดยไม่ถือเป็นวันลา เสมือนเป็นการปฏิบัติราชการและได้รับเงินเดือนตามปกติ **จึงต้องเสนอคณะรัฐมนตรีมีมติให้ความเห็นชอบให้ข้าราชการทุกประเภท พนักงานราชการ ลูกจ้างประจำ ลูกจ้างชั่วคราว ของส่วนราชการหน่วยงานของรัฐ และพนักงานรัฐวิสาหกิจ ลาเข้าร่วมอุปสมบทถวายพระราชกุศลในครั้งนี้ได้โดยไม่ถือเป็นวันลาเสมือนเป็นการปฏิบัติราชการและได้รับเงินเดือนตามปกติเพื่อเป็นการยกเว้นการปฏิบัติตามระเบียบสำนักนายกรัฐมนตรีว่าด้วยการลาของข้าราชการฯ และเป็นไปตามเงื่อนไขของมาตรา 31 แห่งพระราชกฤษฎีกาการจ่ายเงินเดือนฯ**

**8. เรื่อง แนวทางการตั้งคณะกรรมาธิการวิสามัญพิจารณาร่างพระราชบัญญัติงบประมาณรายจ่าย ประจำปีงบประมาณ พ.ศ. 2569**

คณะรัฐมนตรีมีมติเห็นชอบให้กำหนดจำนวนคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2569 จำนวน 72 คน (เท่ากับจำนวนที่มติที่ประชุมสภาผู้แทนราษฎรเห็นชอบในปีงบประมาณ พ.ศ. 2564-2568) ตามที่สำนักงานประมาณ (สงป.) เสนอ

**สาระสำคัญของเรื่อง**

สงป. เสนอว่า

1. การตั้งคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2569 ข้อบังคับการประชุมสภาผู้แทนราษฎร พ.ศ. 2562 มิได้กำหนดจำนวนไว้ แนวปฏิบัติที่ผ่านมาการกำหนดจำนวนคณะกรรมาธิการฯ จึงเป็นไปตามมติที่ประชุมสภาผู้แทนราษฎรในการประชุม วาระที่ 1 โดยในปีงบประมาณที่มีสมาชิกสภาผู้แทนราษฎรเป็นคณะกรรมาธิการฯ (ปี 2545-2549, ปี 2552-2557 และปี 2563) จำนวนกรรมาธิการฯ อยู่ระหว่าง 63-64 คน และปีงบประมาณ พ.ศ. 2564-2568 จำนวนกรรมาธิการฯ 72 คน

2. การตั้งคณะกรรมาธิการฯ ในสัดส่วนคณะรัฐมนตรี ข้อบังคับการประชุมสภาผู้แทนราษฎร

พ.ศ. 2562 ข้อ 91 วรรคสอง กำหนดไว้ว่า “การเลือกตั้งคณะกรรมาธิการวิสามัญให้ตั้งจากบุคคลที่คณะรัฐมนตรีเสนอชื่อมีจำนวนไม่เกินหนึ่งในสี่ของจำนวนกรรมาธิการทั้งหมด จำนวนนอกจากนั้นให้ที่ประชุมเลือกจากรายชื่อที่สมาชิกเสนอ โดยให้มีจำนวนตามหรือใกล้เคียงกับอัตราส่วนของจำนวนสมาชิกของแต่ละพรรคการเมืองที่มีอยู่ในสภา”

3. สงป.พิจารณาแล้วเห็นว่า เพื่อให้เป็นไปตามแนวปฏิบัติที่ผ่านมาเกี่ยวกับการตั้ง คณะกรรมาธิการฯ และเป็นไปตามข้อบังคับการประชุมสภาผู้แทนราษฎร พ.ศ. 2562 ข้อ 91 วรรคสอง **จึงขอเสนอแนวทางการตั้งคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2569 จำนวน 72 คน เท่ากับจำนวนที่มติที่ประชุมสภาผู้แทนราษฎรเห็นชอบในปีงบประมาณ พ.ศ. 2564-2568** โดยกำหนดสัดส่วนของคณะกรรมาธิการฯ ดังนี้

3.1 **กรรมาธิการฯ ที่คณะรัฐมนตรีเสนอชื่อ จำนวน 18 คน** ซึ่งเป็นจำนวนไม่เกินหนึ่งในสี่ของจำนวนคณะกรรมาธิการวิสามัญฯ หรือจำนวนไม่เกิน 18 คน

3.2 **กรรมาธิการฯ ในสัดส่วนพรรคการเมือง จำนวน 54 คน** สำนักงานเลขาธิการสภาผู้แทนราษฎร (สำนักการประชุม) ได้ประสานและแจ้งแนวทางการกำหนดสัดส่วนกรรมาธิการฯ แบ่งเป็นสมาชิกสภาผู้แทนราษฎรฝ่ายรัฐบาล จำนวน 35 คน **และสมาชิกสภาผู้แทนราษฎรฝ่ายค้าน จำนวน 19 คน** ซึ่งจะมีการคัดเลือกตามกระบวนการของฝ่ายนิติบัญญัติต่อไป

ทั้งนี้ **จำนวนกรรมาธิการฯ ในสัดส่วนที่คณะรัฐมนตรีเสนอชื่อจำนวนไม่เกิน 18 คน** เห็นสมควรให้คณะรัฐมนตรีพิจารณากำหนดตามความเหมาะสมต่อไป

**9. เรื่อง แผนการขับเคลื่อนเศรษฐกิจภายใต้กรอบวงเงิน 157,000 ล้านบาท**

คณะรัฐมนตรีมีมติเห็นชอบแผนการขับเคลื่อนเศรษฐกิจภายใต้กรอบวงเงิน 157,000 ล้านบาท ตามที่กระทรวงการคลัง (กค.) เสนอ

**สาระสำคัญ**

แผนการขับเคลื่อนเศรษฐกิจภายใต้กรอบวงเงิน 157,000 ล้านบาท เป็นการดำเนินการตามมติคณะรัฐมนตรี เมื่อวันที่ 6 พฤษภาคม 2568 ที่เห็นชอบตามที่นายกรัฐมนตรีเสนอให้ทบทวนแผนงานและโครงการต่าง ๆ ของรัฐบาลให้สอดคล้องกับสถานการณ์เศรษฐกิจโลกในปัจจุบันที่อยู่ในภาวะผันผวนอันเนื่องมาจากสงครามการค้าและการประกาศนโยบายการจัดเก็บภาษีศุลกากรตอบโต้ของประเทศมหาอำนาจ รวมถึงมอบหมายให้รองนายกรัฐมนตรี (นายพิชัย ชุณหวชิร) นำเรื่องดังกล่าวไปพิจารณารายละเอียดในคณะกรรมการนโยบายโครงการกระตุ้นเศรษฐกิจให้ชัดเจนแล้วนำเสนอต่อคณะรัฐมนตรีโดยเร็วต่อไป

**10.** **เรื่อง (ร่าง) ข้อเสนอเชิงนโยบาย เรื่อง รักษาเสถียรภาพราคาข้าวเปลือกด้วยศูนย์ข้าวเปลือกชุมชน**

คณะรัฐมนตรีมีมติรับทราบ (ร่าง) ข้อเสนอเชิงนโยบาย เรื่อง รักษาเสถียรภาพราคาข้าวเปลือกด้วยศูนย์ข้าวเปลือกชุมชนและมอบหมายให้ กษ. (กรมการข้าว) เป็นหน่วยงานหลักรับเรื่องดังกล่าวไปพิจารณาร่วมกับหน่วยงานที่เกี่ยวข้อง รวมทั้งให้รับข้อสังเกตของ กค. และความเห็นของกษ. พณ. อก. และ สศช. ไปประกอบการพิจารณาเพื่อดำเนินการตามความจำเป็นเหมาะสมต่อไปด้วย

**สาระสำคัญของเรื่อง**

สภาเกษตรกรแห่งชาติ (สภช.) เสนอคณะรัฐมนตรีให้ความเห็นชอบ (ร่าง) ข้อเสนอเชิงนโยบาย เรื่อง รักษาเสถียรภาพราคาข้าวเปลือกด้วยศูนย์ข้าวเปลือกชุมชน โดยมีแนวคิดจัดสร้างศูนย์ข้าวเปลือกชุมชนเพื่อแก้ไขปัญหาราคาข้าวเปลือกตกต่ำ โดยให้ศูนย์ดังกล่าวเป็นแหล่งรวบรวมผลผลิตและกระจายสินค้าข้าวไม่ให้ออกสู่ตลาดพร้อมกันจำนวนมากเพื่อสร้างอำนาจต่อรอง สร้างความเป็นธรรมด้านราคาข้าวเปลือก ลดการถูกกดราคาและการถูกเอาเปรียบจากการขายผลผลิต อันนำไปสู่การรักษาเสถียรภาพและสร้างมูลค่าเพิ่มโดยมอบหมายให้กรมการข้าว กระทรวงเกษตรและสหกรณ์ (กษ.) รับ (ร่าง) ข้อเสนอเชิงนโยบายดังกล่าวไปดำเนินการ ทั้งนี้ กระทรวงการคลัง (กค.) กษ. กระทรวงพาณิชย์ (พณ.) ไม่ขัดข้องในหลักการ/เห็นชอบ โดย กค. กษ. กระทรวงอุตสาหกรรม (อก.) และสำนักงานสภาพัฒนาการเศรษฐกิจและสังคมแห่งชาติ (สศช.) มีข้อสังเกตและความเห็นเพิ่มเติมสรุป ดังนี้

|  |  |
| --- | --- |
| **ประเด็น** | **ข้อสังเกตและความเห็นเพิ่มเติม** |
| **การดำเนินการจัดตั้งศูนย์ข้าวเปลือกชุมชน** | - **สภช. ควรพิจารณาต่อยอดการดำเนินงานของหน่วยงานต่าง ๆ ที่มีอยู่ในปัจจุบัน** เพื่อให้ (ร่าง) ข้อเสนอนโยบายฯ **ไม่ซ้ำซ้อนกับภารกิจหน้าที่ของหน่วยงานอื่นและต้องมีการวางแผนและกำกับดูแลอย่างรอบคอบและชัดเจน** เพื่อลดความเสี่ยงและความท้าทายที่อาจเกิดขึ้น **รวมทั้งสร้างความมั่นใจได้ว่าโครงการจะสามารถดำเนินไปได้อย่างยั่งยืนในระยะยาว (กค. กษ. และ พณ.)**  - **การดำเนินการจำเป็นต้องพิจารณาถึงความคุ้มค่า ความจำเป็น และความเหมาะสมโดยทบทวนศักยภาพของศูนย์ข้าวเปลือกชุมชนที่มีอยู่เดิม** เพื่อต่อยอดการดำเนินงานที่มีอยู่แล้วให้มีประสิทธิภาพมากยิ่งขึ้นก่อนในลำดับแรก และศึกษาแผนการพัฒนาศูนย์ข้าวชุมชนของกรมการข้าวในอนาคตเพื่อ**จัดตั้งศูนย์ข้าวชุมชนเพิ่มเติมเฉพาะในพื้นที่จำเป็นเพื่อลดความซ้ำซ้อนของการดำเนินงาน** รวมทั้งพิจารณาศักยภาพและความเป็นไปได้ในการขยายภารกิจด้านการแปรรูปและการตลาดต่อไป (สศช.) |
| **การเสนอต่อคณะกรรมการนโยบายและบริหารข้าวแห่งชาติ (นบข.)** | **หน่วยงานที่เกี่ยวข้องอาจนำ (ร่าง) ข้อเสนอเชิงนโยบายฯ เสนอต่อ นบข.** ซึ่งมีองค์ประกอบกรรมการจากหลายภาคส่วนร่วมพิจารณา และมีอำนาจหน้าที่กำหนดกรอบนโยบายแผนงาน และมาตรการเกี่ยวกับสินค้าข้าว เพื่อให้การดำเนินการของรัฐบาลในการบริหารจัดการแก้ไขปัญหาสินค้าข้าวเป็นไปอย่างบูรณาการ สอดคล้องกันทั้งระบบ และสามารถแก้ไขปัญหาต่าง ๆ ได้อย่างมีประสิทธิภาพและบังเกิดประสิทธิผล (กค. และ อก.) |
| **งบประมาณ** | **ควรพิจารณาถึงภาระงบประมาณในการดำเนินงานของศูนย์ข้าวเปลือกชุมชน** ทั้งในส่วนของเงินลงทุนสร้างศูนย์ข้าวเปลือกชุมชนและเงินทุนหมุนเวียน รวมทั้ง**ควรมีการศึกษาว่าการดำเนินการตาม (ร่าง) ข้อเสนอเชิงนโยบายฯ จะสามารถลดการใช้งบประมาณได้เมื่อเปรียบเทียบกับการดำเนินนโยบายให้ความช่วยเหลือเกษตรกรของภาครัฐที่ผ่านมา (กค.)** |
| **อื่น ๆ** | **-** ควรมีการส่งเสริมความรู้แก่เกษตรกรทั้งในด้านการเกษตร และความรู้ด้านการเงินเพื่อให้เกษตรกรสามารถพึ่งพาและช่วยเหลือตนเองได้อย่างยั่งยืน (กค.)  - ควรส่งเสริมและสนับสนุนการสร้างเครือข่ายระหว่างศูนย์ข้าวชุมชนให้มีความเข้มแข็งมากยิ่งขึ้น เพื่อแลกเปลี่ยนองค์ความรู้ที่เป็นประโยชน์ร่วมกัน และการวิจัยเพื่อสร้างความแตกต่างในการสร้างนวัตกรรมผลิตภัณฑ์ข้าว ซึ่งจะเป็นการยกระดับราคาผลผลิตและการสร้างมูลค่าเพิ่ม และสร้างรายได้ให้แก่เกษตรกรได้อย่างมั่งคั่งและยั่งยืน (สศช.) |

**11. เรื่อง การกำหนดอัตราค่าจ้างตามมาตรฐานฝีมือ 13 สาขา**

คณะรัฐมนตรีรับทราบประกาศคณะกรรมการค่าจ้าง เรื่อง อัตราค่าจ้างตามมาตรฐานฝีมือ (ฉบับที่ 14) ลงวันที่ 9 เมษายน 2568 เพื่อประกาศในราชกิจจานุเบกษาให้มีผลใช้บังคับต่อไป ตามที่กระทรวงแรงงาน (รง.) เสนอ

**สาระสำคัญ**

1. เดิม รง. ได้มีการกำหนดอัตราค่าจ้างตามมาตรฐานฝีมือ1 แล้ว 129 สาขาตามประกาศคณะกรรมการค่าจ้าง เรื่อง อัตราค่าจ้างตามมาตรฐานฝีมือ (ฉบับที่ 13) ลงวันที่ 29 กันยายน 2566 [คณะรัฐมนตรีได้มีมติ (21 พฤศจิกายน 2566) รับทราบประกาศคณะกรรมการค่าจ้างฉบับดังกล่าว ตามที่ รง. เสนอ]

2. คณะกรรมการค่าจ้างชุดที่ 22 ได้เห็นชอบให้มีการจัดทำอัตราค่าจ้างตามมาตรฐานฝีมือ ปี 2567 โดยแต่งตั้ง**คณะอนุกรรมการอัตราค่าจ้างตามมาตรฐานฝีมือ** จำนวน 3 คณะ **เพื่อทำหน้าที่ศึกษาและจัดทำร่างอัตราค่าจ้างตามมาตรฐานฝีมือ 13 สาขา** โดยพิจารณาข้อมูลผลการสำรวจความคิดเห็นสถานประกอบกิจการ ลูกจ้าง และผู้ผ่านการทดสอบมาตรฐานฝีมือแรงงานแห่งชาติ ลักษณะการทำงานในแต่ละสาขา การจ่ายค่าจ้างจริงในตลาดแรงงานและความสามารถในการจ่ายของนายจ้าง รวมถึงได้จัดสัมมนารับฟังความเห็นจากนายจ้างและลูกจ้างที่มีส่วนเกี่ยวข้องในแต่ละสาขาอาชีพ เพื่อเสนอร่างอัตราค่าจ้างตามมาตรฐานฝีมือ 13 สาขา ต่อคณะกรรมการค่าจ้าง ซึ่งใน**การประชุมคณะกรรมการค่าจ้างชุดที่ 22** (ปลัดกระทรวงแรงงานเป็นประธาน) ครั้งที่ 2/2568 เมื่อวันที่ 12 มีนาคม 2568 ได้มีมติ**เห็นชอบให้กำหนดอัตราค่าจ้างตามมาตรฐานฝีมือ 13 สาขา** โดย**ให้มีผลใช้บังคับ 90 วัน หลังจากวันที่ประกาศในราชกิจจานุเบกษาเป็นต้นไป** สรุปได้ ดังนี้

**หน่วย : บาท/วัน**

|  |  |  |  |
| --- | --- | --- | --- |
| **ลำดับ** | **สาขา** | **อัตราค่าจ้าง**  **ตามมาตรฐานฝีมือ** | |
| **ระดับ 1** | **ระดับ 2** |
|  | พนักงานขับรถโดยสารสาธารณะเพื่อการท่องเที่ยว (รถทัวร์) | 600 |  |
|  | ช่างซ่อมบำรุงรถยนต์ไฟฟ้า |  | 600 |
|  | ผู้บังคับรถปั้นจั่นตีนตะขาบ | 620 |  |
|  | ผู้บังคับรถปั้นจั่นล้อยาง | 620 |  |
|  | ผู้บังคับปั้นจั่นติดรถบรรทุก | 560 |  |
|  | พนักงานขับรถบรรทุก | 485 |  |
|  | ช่างเทคนิคเครื่องปรับอากาศสำหรับห้องสะอาด | 720 | 800 |
|  | ช่างอิเล็กทรอนิกส์ | 500 |  |
|  | ช่างไฟฟ้าสำหรับอุตสาหกรรม การจัดงานประชุม การเดินทาง  เพื่อเป็นรางวัล และการแสดงสินค้า |  | 600 |
|  | นักเขียนโปรแกรมคอมพิวเตอร์ (ภาษาซี) | 700 |  |
|  | นักดูแลและบริหารระบบเครือข่ายคอมพิวเตอร์ |  | 770 |
|  | ช่างควบคุมหุ่นยนต์อุตสาหกรรม | 605 |  |
|  | ผู้ฝึกสอนมวยไทย | 565 |  |

**หมายเหตุ** : มาตรฐานฝีมือแรงงาน คือ ข้อกำหนดทางวิชาการที่ใช้เป็นเกณฑ์วัดระดับฝีมือ ความรู้ ความสามารถและ

ทัศนคติในการทำงานของผู้ประกอบอาชีพสาขาต่าง ๆ ของกรมพัฒนาฝีมือแรงงานเป็น 3 ระดับ และจะมี รายละเอียดของเกณฑ์มาตรฐานฝีมือแรงงานที่แตกต่างกันในแต่ละสาขา ซึ่งผู้ที่ผ่านการทดสอบจะได้รับใบรับรองผ่านการทดสอบของกรมพัฒนาฝีมือแรงงาน ซึ่งการกำหนด**อัตราค่าจ้างตามมาตรฐานฝีมือ 13 สาขา** ที่ **รง. เสนอในครั้งนี้เป็นการกำหนดอัตราค่าจ้างตามาตรฐานฝีมือใหม่ 12 สาขา** ส่วนอีก **1 สาขา** คือ **สาขาช่างไฟฟ้า สำหรับอุตสาหกรรม การจัดงานประชุม การเดินทาง เพื่อเป็นรางวัล และการแสดงสินค้า (สาขาลำดับที่ 9 ตามตารางข้างต้น)** **เป็นสาขาเดิม**ที่ได้กำหนด**อัตราค่าจ้างระดับ 1 ไว้ก่อนแล้ว** ตามประกาศคณะกรรมการค่าจ้าง เรื่อง อัตราค่าจ้างตามมาตรฐานฝีมือ (ฉบับที่ 13) ลงวันที่ 29 กันยายน 2566 โดย**ในครั้งนี้เป็นการปรับเพิ่มให้มีอัตราค่าจ้างระดับ 2 ด้วย** ทั้งนี้ หากนับรวมการกำหนดอัตราค่าจ้างตามมาตรฐานฝีมือที่ รง. เคยได้กำหนดมาแล้ว 129 สาขา (ตามข้อ 1.) กับสาขาที่กำหนดใหม่ในครั้งนี้ 12 สาขา (ไม่นับรวมสาขาลำดับที่ 9) จะรวมทั้งสิ้นเป็น 141 สาขา

\_\_\_\_\_\_\_\_\_\_\_\_\_\_

1อัตราค่าจ้างตามมาตรฐานฝีมือคือ อัตราค่าจ้างที่คณะกรรมการค่าจ้างกำหนดขึ้นในแต่ละสาขาอาชีพ ในแต่ละสาขา

และในแต่ละระดับตามมาตรฐานฝีมือ โดยมีข้อกำหนดทางวิชาการที่ใช้เป็นเกณฑ์วัดระดับฝีมือ ความรู้ความสามารถ

และทัศนคติในการทำงาน มีวัตถุประสงค์เพื่อให้แรงงานกึ่งฝีมือและแรงงานฝีมือได้รับค่าจ้างที่เหมาะสม จูงใจให้แรงงานพัฒนาฝีมือให้เป็นที่ยอมรับ เพิ่มหลักประกันรายได้ รวมทั้งเพิ่มความสามารถในการแข่งขันให้กับธุรกิจ

|  |
| --- |
| **ต่างประเทศ** |

**12. เรื่อง การขอรับความเห็นชอบต่อร่างเอกสารผลลัพธ์ของการประชุมสุดยอดอาเซียนครั้งที่ 46 การประชุมสุดยอดอาเซียน-คณะมนตรีความร่วมมือรัฐอ่าวอาหรับ ครั้งที่ 2 และการประชุมสุดยอดอาเซียน-คณะมนตรีความร่วมมือรัฐอ่าวอาหรับกับสาธารณรัฐประชาชนจีน**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. ร่างเอกสารผลลัพธ์ของการประชุมสุดยอดอาเซียนครั้งที่ 46 การประชุมสุดยอดอาเซียน-คณะมนตรีความร่วมมือรัฐอ่าวอาหรับ ครั้งที่ 2 และการประชุม สุดยอดอาเซียน-คณะมนตรีความร่วมมือรัฐอ่าวอาหรับกับสาธารณรัฐประชาชนจีน (ร่างเอกสารผลลัพธ์ฯ) (การประชุมสุดยอดอาเซียนฯ) จำนวน 14 ฉบับ โดยหากมีความจำเป็นต้องแก้ไขร่างเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. หรือส่วนราชการเจ้าของเรื่องดำเนินการได้โดยไม่ต้องเสนอคณะรัฐมนตรีเพื่อพิจารณาอีก

2. ให้นายกรัฐมนตรีหรือผู้แทนที่ได้รับมอบหมายเป็นผู้ลงนามร่างเอกสารผลลัพธ์ฯ ในระดับผู้นำอาเซียน จำนวน 1 ฉบับ ได้แก่ ร่างปฏิญญากรุงกัวลาลัมเปอร์ว่าด้วยอาเซียน 2045: อนาคตร่วมกันของเรา (ตามข้อ 1.1)

3. ให้นายกรัฐมนตรีหรือผู้แทนที่ได้รับมอบหมายร่วมรับรองร่างเอกสารผลลัพธ์ฯ ในระดับผู้นำอาเซียน จำนวน 10 ฉบับ (ตามข้อ1.2)

4. ให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายเป็นผู้ลงนามร่างเอกสารผลลัพธ์ฯ จำนวน 3 ฉบับ (ตามข้อ 1.3)

(จะมีการลงนาม/รับรองร่างเอกสารผลลัพธ์ฯ รวม 14 ฉบับ ในการประชุมสุดยอดอาเซียนฯ ระหว่างวันที่ 26 – 27 พฤษภาคม 2568 ณ กรุงกัวลาลัมเปอร์ ประเทศมาเลเซีย)

**สาระสำคัญ**

1. การประชุมสุดยอดอาเซียนฯ จะจัดขึ้นในวันที่ 26 – 27 พฤษภาคม 2568 ณ กรุงกัวลาลัมเปอร์ ประเทศมาเลเซีย กต. จึงขอเสนอร่างเอกสารผลลัพธ์ฯ รวม 14 ฉบับ โดยแบ่งเป็น (1) ร่างเอกสารผลลัพธ์ฯ ที่ผู้นำอาเซียนจะร่วมลงนาม จำนวน 1 ฉบับ (2) ร่างเอกสารผลลัพธ์ฯ ที่ผู้นำอาเซียนจะร่วมรับรอง จำนวน 10 ฉบับ และ (3) ร่างเอกสาร ที่รัฐมนตรีว่าการกระทรวงการต่างประเทศจะลงนาม จำนวน 3 ฉบับ รายละเอียดสรุปได้ ดังนี้

1.1 ร่างเอกสารผลลัพธ์ฯ ที่ผู้นำอาเซียนจะร่วมลงนาม จำนวน 1 ฉบับ ได้แก่ ร่างปฏิญญากรุงกัวลาลัมเปอร์ว่าด้วยอาเซียน 2045: อนาคตร่วมกันของเรา เพื่อรับรองร่างวิสัยทัศน์ประชาคมอาเซียน ค.ศ. 2045 พร้อมทั้งแผนยุทธศาสตร์ที่เกี่ยวข้อง ซึ่งจะรวมเป็นชุดเอกสารเรียกว่า “ASEAN 2045: Our Shared Future” โดยมีความครอบคลุมในด้านการเมืองและความมั่นคง ด้านเศรษฐกิจ ด้านสังคมและวัฒนธรรม ด้านความเชื่อมโยงและด้านการเสริมสร้างความเข้มแข็งเชิงสถาบัน เพื่อให้บรรลุการเป็นประชาคมอาเซียนที่เข้มแข็ง มีนวัตกรรม มีพลวัต และมีประชาชนเป็นศูนย์กลาง

1.2 **ร่างเอกสารผลลัพธ์ฯ ที่ผู้นำอาเซียนจะร่วมรับรอง จำนวน 10 ฉบับ** ดังนี้ (1) ร่างวิสัยทัศน์ประชาคมอาเซียน ค.ศ. 2045 “อาเซียนที่เข้มแข็ง มีนวัตกรรม มีพลวัติและมีประชาชนเป็นศูนย์กลาง” (2) ร่างแผนยุทธศาสตร์ประชาคม การเมืองและความมั่นคงอาเซียน (3) ร่างแผนยุทธศาสตร์ประชาคมเศรษฐกิจอาเซียน ค.ศ. 2026 – 2030 (4) ร่างแผนยุทธศาสตร์ประชาคมสังคมและวัฒนธรรมอาเซียน (5) ร่างแผนยุทธศาสตร์ความเชื่อมโยงอาเซียน (6) ร่างปฏิญญากรุงกัวลาลัมเปอร์ว่าด้วยการครบรอบ 10 ปี ของการจัดตั้งประชาคมอาเซียน (7) ร่างปฏิญญาอาเซียนว่าด้วยความมุ่งมั่นเพื่อความมั่นคงและการพึ่งพาตนเองด้านยา (8) ร่างแถลงการณ์ร่วมของการประชุมสุดยอดอาเซียน-คณะมนตรีความร่วมมือรัฐอ่าวอาหรับ (9) ร่างปฏิญญาร่วมว่าด้วยความร่วมมือทางเศรษฐกิจระหว่างสมาคมประชาชาติแห่งเอเชียตะวันออกเฉียงใต้ (อาเซียน) กับคณะมนตรีความร่วมมือรัฐอ่าวอาหรับ (จีซีซี) (10) ร่างแถลงการณ์ร่วมของการประชุมสุดยอดสมาคมประชาชาติแห่งเอเชียตะวันออกเฉียงใต้ (อาเซียน) คณะมนตรีความร่วมมือรัฐอ่าวอาหรับ (จีซีซี) และสาธารณรัฐประชาชนจีน (การประชุมสุดยอดอาเซียน-จีซีซี-จีน)

1.3 **ร่างเอกสารที่รัฐมนตรีว่าการกระทรวงการต่างประเทศจะลงนาม จำนวน 3 ฉบับ** ดังนี้ (1) ร่างหนังสือให้ความยินยอมต่อการภาคยานุวัติสนธิสัญญามิตรภาพและความร่วมมือในเอเชียตะวันออกเฉียงใต้ โดยสาธารณรัฐโปแลนด์ (2) ร่างหนังสือให้ความยินยอมต่อการภาคยานุวัติสนธิสัญญามิตรภาพและความร่วมมือในเอเชียตะวันออกเฉียงใต้ โดยโรมาเนีย (3) ร่างหนังสือให้ความยินยอมต่อการภาคยานุวัติสนธิสัญญามิตรภาพและความร่วมมือในเอเชียตะวันออกเฉียงใต้ โดยสาธารณรัฐบูรพาอุรุกวัย

**ประโยชน์ที่ได้รับ**

1. ร่างเอกสารตามข้อ 1.1 และ 1.2 จะเป็นประโยชน์กับประเทศไทยในการส่งเสริมความสัมพันธ์และความร่วมมือระหว่างประเทศสมาชิกอาเซียนและกับประเทศนอกภูมิภาคในประเด็นที่ไทยต้องการเพิ่มพูนศักยภาพ เช่น การเสริมสร้างความปลอดภัยและความมั่นคง การพัฒนาแรงงาน การส่งเสริมการสาธารณสุขการเสริมสร้างความเชื่อมโยง การพัฒนาโครงสร้างพื้นฐานที่ยั่งยืน และการเปลี่ยนแปลงสภาพภูมิอากาศ ซึ่งสอดคล้องกับนโยบายของรัฐบาลและเป็นสิ่งที่ประเทศไทยดำเนินการอย่างต่อเนื่องอยู่แล้ว **ดังนั้น ร่างเอกสารดังกล่าวทั้ง 11 ฉบับ จึงไม่เป็นสนธิสัญญาตามกฎหมายระหว่างประเทศ และไม่เป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย**

**2 ร่างเอกสารที่รัฐมนตรีว่าการกระทรวงการต่างประเทศจะลงนาม จำนวน 3 ฉบับ ตามข้อ 1.3**  เป็นการยินยอมให้สาธารณรัฐโปแลนด์ โรมาเนีย และสาธารณรัฐบูรพาอุรุกวัย ซึ่งเป็นรัฐภายนอกภูมิภาคเอเชียตะวันออกเฉียงใต้ สามารถภาคยานุวัติสนธิสัญญามิตรภาพและความร่วมมือในเอเชียตะวันออกเฉียงใต้ โดยจะช่วยเพิ่มพูนความร่วมมือในการส่งเสริมสันติภาพ เสถียรภาพ และความสมานฉันท์ทั้งในภูมิภาคและในระดับโลก ซึ่งเป็นการดำเนินการที่สอดคล้องกับหลักการของอาเซียนและแนวนโยบายของรัฐบาลที่ให้ความสำคัญกับการส่งเสริมสันติภาพและความมั่นคงระหว่างประเทศ รวมทั้งการดำเนินความสัมพันธ์เพื่อสร้างผลประโยชน์ร่วมกัน

**13. เรื่อง การรับรองร่างแถลงการณ์โคลัมโบ การประชุมสภารัฐมนตรีสมาคมแห่งมหาสมุทรอินเดีย ครั้งที่ 24**

คณะรัฐมนตรีมีมติเห็นชอบการรับรองร่างแถลงการณ์โคลัมโบ การประชุมสภารัฐมนตรีสมาคมแห่งมหาสมุทรอินเดีย (Indian Ocean Rim Association: IORA) ครั้งที่ 24 ตามที่กระทรวงการต่างประเทศ (กต.) เสนอ

**สาระสำคัญ**

**ร่างแถลงการณ์ฯ** มีสาระสำคัญ เช่น (1) การส่งเสริมความเท่าเทียมทางเพศและการเสริมสร้างพลังทางเศรษฐกิจแก่ผู้หญิง (2) สนับสนุนให้ประเทศสมาชิกใช้กองทุนพิเศษ IORA เพื่อดำเนินโครงการภายใต้ประเด็นที่มีความสำคัญเพื่อส่งเสริมการพัฒนาทรัพยากรมนุษย์และความมั่งคั่งในระดับภูมิภาค (3) การเข้าเป็นประเทศหุ้นส่วนคู่เจรจา IORA ลำดับที่ 12 ของสหภาพยุโรป โดยจะมีการรับรองร่างแถลงการณ์ฯ ผ่านระบบการประชุมทางไกล ในวันที่ 21 พฤษภาคม 2568 ทั้งนี้ กต. เห็นว่า ร่างแถลงการณ์ฯ ไม่เป็นสนธิสัญญาตามกฎหมายระหว่างประเทศและไม่เป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย

**14. เรื่อง ขอความเห็นชอบต่อร่างบันทึกความเข้าใจระหว่างรัฐบาลแห่งสาธารณรัฐอินโดนีเซีย รัฐบาลแห่งมาเลเซีย และรัฐบาลแห่งราชอาณาจักรไทย ว่าด้วยความร่วมมือด้านน้ำมันปาล์ม**

คณะรัฐมนตรีมีมติเห็นชอบร่างบันทึกความเข้าใจระหว่างรัฐบาลแห่งสาธารณรัฐอินโดนีเซีย รัฐบาลแห่งมาเลเซีย และรัฐบาลแห่งราชอาณาจักรไทย ว่าด้วยความร่วมมือด้านน้ำมันปาล์ม (ร่างบันทึกความเข้าใจฯ) ทั้งนี้ หากมีความจำเป็นต้องแก้ไขร่างบันทึกความเข้าใจดังกล่าวในประเด็นที่ไม่ใช่สาระสำคัญหรือไม่ขัดต่อผลประโยชน์ของไทย ให้ กษ. พิจารณาดำเนินการได้โดยไม่ต้องเสนอคณะรัฐมนตรีเพื่อพิจารณาอีก รวมทั้ง อนุมัติให้รัฐมนตรีว่าการกระทรวงเกษตรและสหกรณ์ หรือผู้ที่ได้รับมอบหมายลงนามในร่างบันทึกความเข้าใจฯ ตามที่กระทรวงเกษตรและสหกรณ์ (กษ.) เสนอ

**สาระสำคัญของเรื่อง**

1. ในการประชุมวางแผนยุทธศาสตร์เพื่อขับเคลื่อนการพัฒนาภายใต้แผนงาน IMT - GT ครั้งที่ 16 ระหว่างวันที่ 20 - 21 มีนาคม 2566 ณ กรุงเทพมหานคร ที่ประชุมได้มี**มติเห็นชอบให้จัดทำบันทึกความเข้าใจว่าด้วยความร่วมมือด้านน้ำมันปาล์มเพื่อพัฒนาความร่วมมือด้านน้ำมันปาล์มในระดับอนุภูมิภาค** โดยเห็นชอบให้อินโดนีเซียยกร่างบันทึกความเข้าใจดังกล่าว และให้ศูนย์ประสานงานความร่วมมืออนุภูมิภาค IMT - GT แจ้งเวียนให้ประเทศสมาชิกพิจารณา ต่อมาเมื่อวันที่ 21 กุมภาพันธ์ 2568 ประเทศสมาชิกแผนงาน IMT - GT ได้ร่วมกันหารือและเห็นชอบในร่างสุดท้ายของบันทึกความเข้าใจฯ โดยประเทศสมาชิกแต่ละประเทศจะดำเนินการตามกฎหมายภายในประเทศ เพื่อเตรียมความพร้อมสำหรับการลงนามในร่างบันทึกความเข้าใจฯ ร่วมกัน

2. เมื่อวันที่ 26 กุมภาพันธ์ 2568 คณะทำงานสาขาการเกษตรและอุตสาหกรรมการเกษตร IMT - GT ของทั้งสามฝ่าย ได้เข้าร่วมการประชุมวางแผนยุทธศาสตร์เพื่อขับเคลื่อนการพัฒนาภายใต้แผนงาน IMT - GT ครั้งที่ 18 ณ เมืองปุตราจายา มาเลเซีย โดยที่ประชุมมีมติเห็นชอบให้มีการลงนามร่างบันทึกความเข้าใจฯ โดยมีรัฐมนตรีเกษตรของประเทศสมาชิกแผนงาน IMT - GT หรือผู้แทนที่ได้รับมอบหมายเป็นผู้ลงนาม ในช่วงการประชุมระดับผู้นำ IMT - GT ครั้งที่ 16 ในวันที่ 27 พฤษภาคม 2568 ณ กรุงกัวลาลัมเปอร์ มาเลเซีย

3. ร่างบันทึกความเข้าใจระหว่างรัฐบาลแห่งสาธารณรัฐอินโดนีเซีย รัฐบาลแห่งมาเลเซีย และรัฐบาลแห่งราชอาณาจักรไทย ว่าด้วยความร่วมมือด้านน้ำมันปาล์ม มีสาระสำคัญเป็นการส่งเสริมความร่วมมือระหว่างกัน สนับสนุนและเอื้ออำนวยการส่งเสริมการค้ารวมถึงเสริมสร้างประสบการณ์และการแลกเปลี่ยนแนวปฏิบัติที่ดีระหว่างกัน บนพื้นฐานของการต่างตอบแทนและผลประโยชน์ร่วมกันในด้านการพัฒนาน้ำมันปาล์ม มีสาขาความร่วมมือ เช่น การเสริมสร้างความร่วมมือเชิงกลยุทธ์ของผู้มีส่วนได้ส่วนเสียที่เกี่ยวข้องในอนุภูมิภาค แผนงานการพัฒนาเขตเศรษฐกิจสามฝ่ายอินโดนีเซีย - มาเลเซีย - ไทย เพื่อเพิ่มขีดความสามารถในการแข่งขันของอุตสาหกรรมน้ำมันปาล์ม การส่งเสริมการวิจัยและพัฒนา รวมถึงการนำเทคโนโลยีและนวัตกรรมมาใช้เพื่อสร้างผลิตภัณฑ์ให้มีมูลค่าเพิ่มสูงขึ้น ประกอบกับกระทรวงการต่างประเทศ (กรมเศรษฐกิจระหว่างประเทศ) เห็นว่า ร่างบันทึกความเข้าใจฯ ไม่เป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย

**15.** **เรื่อง การประชุมระดับผู้นำ ครั้งที่ 16 แผนงานการพัฒนาเขตเศรษฐกิจสามฝ่าย อินโดนีเซีย -มาเลเซีย - ไทย (IMT - GT)**

คณะรัฐมนตรีมีมติเห็นชอบตามที่สำนักงานสภาพัฒนาการเศรษฐกิจและสังคมแห่งชาติ (สศช.) เสนอ ดังนี้ (1) ร่างแถลงการณ์ร่วมของการประชุมระดับผู้นำ ครั้งที่ 16 แผนงานการพัฒนาเขตเศรษฐกิจสามฝ่าย อินโดนีเซีย - มาเลเซีย - ไทย (IMT - GT) ซึ่งมีสาระสำคัญเป็นการยืนยันความมุ่งมั่นในการส่งเสริมการมีส่วนร่วมเพื่อขับเคลื่อนการดำเนินงานภายใต้แผนงาน IMT - GT ในด้านต่าง ๆ เช่น การฟื้นฟูภาคการท่องเที่ยว การใช้ประโยชน์จากเทคโนโลยีเพื่อเพิ่มขีดความสามารถในการแข่งขัน (2) ให้นายกรัฐมนตรีหรือผู้แทนที่ได้รับมอบหมายให้การรับรองแถลงการณ์ร่วมฯ และ (3) ให้รัฐมนตรีช่วยว่าการกระทรวงการคลัง (นายจุลพันธ์ อมรวิวัฒน์) หรือผู้แทนปฏิบัติหน้าที่เป็นรัฐมนตรีประจำแผนงาน IMT - GT และเข้าร่วมการประชุมฯ ทั้งนี้ จะมีการรับรองร่างแถลงการณ์ร่วมฯ ในวันที่ 27 พฤษภาคม 2568 ณ กรุงกัวลาลัมเปอร์ ประเทศมาเลเซีย ซึ่งกระทรวงการต่างประเทศ (กรมเศรษฐกิจระหว่างประเทศ) และสำนักงานคณะกรรมการกฤษฎีกาเห็นว่า ร่างแถลงการณ์ร่วมฯ ไม่เป็นสนธิสัญญาตามกฎหมายระหว่างประเทศและไม่เป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย

**16. เรื่อง ร่างบันทึกความเข้าใจว่าด้วยความร่วมมือในโครงการภายใต้กองทุนพิเศษแม่โขง - ล้านช้าง ประจำปี พ.ศ. 2567 ระหว่างกระทรวงสาธารณสุขกับสถานเอกอัครราชทูตสาธารณรัฐประชาชนจีนประจำประเทศไทย**

คณะรัฐมนตรีเห็นชอบต่อร่างบันทึกความเข้าใจว่าด้วยความร่วมมือในโครงการภายใต้กองทุนพิเศษแม่โขง - ล้านช้าง ประจำปี พ.ศ. 2567 ระหว่างกระทรวงสาธารณสุขกับสถานเอกอัครราชทูตสาธารณรัฐประชาชนจีนประจำประเทศไทย (ร่างบันทึกความเข้าใจฯ) ทั้งนี้ หากมีความจำเป็นที่ต้องแก้ไขปรับปรุงร่างบันทึกความเข้าใจฯ ดังกล่าวในประเด็นที่ไม่ใช่สาระสำคัญหรือไม่ขัดผลประโยชน์ของไทย ให้ สธ. สามารถดำเนินการได้โดยไม่ต้องนำเสนอคณะรัฐมนตรีเพื่อพิจารณาอีกครั้ง รวมทั้ง อนุมัติให้ปลัดกระทรวงสาธารณสุขหรือผู้ที่ได้รับมอบหมายเป็นผู้ลงนามในร่างบันทึกความเข้าใจฯตามที่กระทรวงสาธารณสุข (สธ.) เสนอ

**สาระสำคัญของเรื่อง**

1. กองทุนพิเศษกรอบความร่วมมือแม่โขง - ล้านช้าง จัดตั้งขึ้นในปี 2559 โดยมีวัตถุประสงค์เพื่อเป็นกองทุนสำหรับการดำเนินกิจกรรมหรือโครงการความร่วมมือต่าง ๆ ของประเทศสมาชิก (ได้แก่ ราชอาณาจักรกัมพูชา สาธารณรัฐประชาธิปไตยประชาชนลาว สาธารณรัฐแห่งสหภาพเมียนมา สาธารณรัฐสังคมนิยมเวียดนาม และประเทศไทย) ในสาขาหลักของกรอบความร่วมมือ 5 สาขา ได้แก่ (1) ความเชื่อมโยง (2) ศักยภาพในการผลิต (3) เศรษฐกิจข้ามพรมแดน (4) ทรัพยากรน้ำ และ (5) การเกษตรและการขจัดความยากจน ซึ่งที่ผ่านมาตั้งแต่ปี 2561 มีหน่วยงานของประเทศไทยหลายหน่วยงานได้ขอรับการสนับสนุนจากกองทุนดังกล่าวเพื่อดำเนินโครงการต่าง ๆ เช่น กระทรวงเกษตรและสหกรณ์ กระทรวงพาณิชย์ กระทรวงทรัพยากรธรรมชาติและสิ่งแวดล้อม กระทรวงมหาดไทย เป็นต้น โดย**ในส่วนของกระทรวงสาธารณสุข (สธ.) ได้เคยขอรับการสนับสนุนจากกองทุนดังกล่าวมาแล้ว 3 ครั้ง รวมจำนวน 4 โครงการ** รวมเป็นเงินประมาณ 21.7 ล้านบาท ดังนี้ **ปี 2563** ได้แก่ โครงการ Strengthening on HIV/AIDS Cooperation in the CCLM (Cambodia, China, Lao PDR, Myanmar) Countries **ปี 2565** (1) โครงการ Improving Maternal and Child Health System in Remote Area and Bordering Thailand-Lao PDR (2) โครงการ Current Status of Blood & Liver Fluke and Other Parasite Infection along the Mekong River in Thailand, Lao PDR and Cambodia และ **ปี 2567** ได้แก่ โครงการ Strengthening the Cooperation of Traditional and indigenous Medicine in response to COVID - 19 Pandemic in the Greater Mekong Basin

**ในครั้งนี้ สธ. ได้เสนอขอรับการสนับสนุน จำนวน 2 โครงการ** ได้แก่ (1) **โครงการการพัฒนารูปแบบการปรับปรุงสุขอนามัย และการส่งเสริมความรู้และการปฏิบัติงานของอาสาสมัครในการป้องกันโรคติดต่อระหว่างสัตว์และคน พื้นที่ชายแดนไทย - ลาว** ซึ่งมีวัตถุประสงค์เพื่อส่งเสริมความรู้และแนวปฏิบัติของอาสาสมัครสาธารณสุขเพื่อป้องกันโรคติดต่อจากสัตว์สู่คน งบประมาณ 243,300 ดอลลาร์สหรัฐ (ประมาณ 8.2 ล้านบาท) และ (2) **โครงการส่งเสริมและพัฒนาสถานพยาบาลและบุคลากรด้านการแพทย์เพื่อสนับสนุนการส่งเสริมสุขภาพแม่และเด็กในพื้นที่ชายแดนลุ่มน้ำล้านช้าง - แม่โขง** ซึ่งโครงการดังกล่าวเป็นการเสริมสร้างความเข้มแข็งของสถานบริการสุขภาพและผู้ประกอบวิชาชีพด้านการดูแลสุขภาพเพื่อส่งเสริมการดูแลสุขภาพแม่และเด็กในพื้นที่ชายแดนของประเทศลุ่มแม่น้ำโขง ได้แก่ สาธารณรัฐประชาธิปไตยประชาชนลาวเวียดนาม และไทย งบประมาณ 182,500 ดอลลาร์สหรัฐ (ประมาณ 6.2 ล้านบาท)

2. ร่างบันทึกความเข้าใจฯ มีวัตถุประสงค์เป็นการกำหนดรายละเอียดสำหรับการดำเนินโครงการภายใต้กองทุนพิเศษแม่โขง - ล้านช้าง ประจำปี 2567

ทั้งนี้ กระทรวงการพัฒนาสังคมและความมั่นคงของมนุษย์ กระทรวงเกษตรและสหกรณ์ และสำนักงานสภาพัฒนาการเศรษฐกิจและสังคมแห่งชาติ (สศช.) พิจารณาแล้ว**เห็นชอบ/ไม่ขัดข้อง** โดยกระทรวงการต่างประเทศ (กต.) และสำนักงานคณะกรรมการกฤษฎีกาพิจารณาแล้วเห็นว่า ร่างบันทึกความเข้าใจฯ ไม่เป็นสนธิสัญญาภายใต้บังคับของกฎหมายระหว่างประเทศและ**ไม่เป็นหนังสือสัญญาตามมาตรา 178** ของรัฐธรรมนูญแห่งราชอาณาจักรไทย

**17. เรื่อง การสนับสนุนค่าบำรุงของประเทศสมาชิกองค์การอนามัยโลก**

คณะรัฐมนตรีมีมติเห็นชอบการสนับสนุนค่าบำรุงของประเทศสมาชิกองค์การอนามัยโลก ตามที่กระทรวงสาธารณสุข (สธ.) เสนอ

**สาระสำคัญ**

การสนับสนุนค่าบำรุงของประเทศสมาชิกองค์การอนามัยโลก เป็นการเพิ่มการจ่ายเงินบำรุงค่าสมาชิกองค์การอนามัยโลกของประเทศไทยในอัตราใหม่ ดังนี้ (1) ในปีงบประมาณ พ.ศ. 2569 - 2570 จ่ายเพิ่มขึ้นร้อยละ 20 จากปีงบประมาณ พ.ศ. 2568 (2) ในปีงบประมาณ พ.ศ. 2571 - 2572 จ่ายเพิ่มขึ้นร้อยละ 25 จากปีงบประมาณ พ.ศ. 2570 และ (3) ในปีงบประมาณ พ.ศ. 2573 - 2574 จ่ายเพิ่มขึ้น ร้อยละ 27 จากปีงบประมาณ พ.ศ. 2572 โดยจะมีการหารือและให้การรับรองการเพิ่มการจ่ายเงินบำรุงดังกล่าว ในที่ประชุมสมัชชาอนามัยโลก สมัยที่ 78 ในวันที่ 20 พฤษภาคม 2568 ณ นครเจนีวา สมาพันธรัฐสวิส ซึ่งกระทรวงการต่างประเทศ (กรมองค์การระหว่างประเทศ) พิจารณาแล้วไม่ขัดข้องในหลักการ

|  |
| --- |
| **แต่งตั้ง** |

**18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

คณะรัฐมนตรีมีมติอนุมัติตามที่รัฐมนตรีว่าการกระทรวงการคลังเสนอแต่งตั้ง **นางสาวจิตรา ณีศะนันท์** ข้าราชการพลเรือนสามัญ ตำแหน่ง ผู้อำนวยการกอง (ผู้อำนวยการสูง) กองมาตรฐานการกำกับและตรวจสอบภาษี กรมสรรพากร ให้ดำรงตำแหน่ง ที่ปรึกษาด้านพัฒนาฐานภาษี (นักวิเคราะห์นโยบายและแผนทรงคุณวุฒิ) กรมสรรพากร กระทรวงการคลัง ตั้งแต่วันที่ 6 กุมภาพันธ์ 2568 ซึ่งเป็นวันที่มีคุณสมบัติครบถ้วนสมบูรณ์

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง เป็นต้นไป

**19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพาณิชย์)**

คณะรัฐมนตรีมีมติอนุมัติตามที่รัฐมนตรีว่าการกระทรวงพาณิชย์เสนอแต่งตั้ง **นายกิตติวัฒน์ ปัจฉิมนันท์** ข้าราชการพลเรือนสามัญ ตำแหน่ง รองอธิบดีกรมทรัพย์สินทางปัญญา ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง กระทรวงพาณิชย์ เพื่อทดแทนตำแหน่งที่ว่าง

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง เป็นต้นไป

**20. เรื่อง การแต่งตั้งกรรมการผู้ทรงคุณวุฒิในคณะกรรมการคุ้มครองข้อมูลส่วนบุคคล (กระทรวงดิจิทัลเพื่อเศรษฐกิจและสังคม)**

คณะรัฐมนตรีมีมติอนุมัติตามที่กระทรวงดิจิทัลเพื่อเศรษฐกิจและสังคม เสนอแต่งตั้ง **นายนคร เสรีรักษ์** เป็นกรรมการผู้ทรงคุณวุฒิ (ด้านการรักษาผลประโยชน์ของชาติ) ในคณะกรรมการคุ้มครองข้อมูลส่วนบุคคล แทนกรรมการผู้ทรงคุณวุฒิเดิมที่พ้นจากตำแหน่งก่อนครบวาระเนื่องจากขอลาออก ทั้งนี้ ตั้งแต่วันที่ 20 พฤษภาคม 2568 เป็นต้นไป โดยผู้ได้รับแต่งตั้งแทนนี้อยู่ในตำแหน่งได้เท่ากับวาระที่เหลืออยู่ของกรรมการผู้ทรงคุณวุฒิซึ่งตนแทน

**21. เรื่อง แต่งตั้งกรรมการผู้ทรงคุณวุฒิในคณะกรรมการสถาบันรับรองคุณภาพสถานพยาบาล (กระทรวงสาธารณสุข)**

คณะรัฐมนตรีมีมติอนุมัติตามที่รัฐมนตรีว่าการกระทรวงสาธารณสุขเสนอแต่งตั้ง **นายสุวัฒน์ วิริยพงษ์สุกิจ** เป็นกรรมการผู้ทรงคุณวุฒิในคณะกรรมการสถาบันรับรองคุณภาพสถานพยาบาล แทน รองศาสตราจารย์จิรุตม์ ศรีรัตนบัลล์ กรรมการผู้ทรงคุณวุฒิเดิมที่พ้นจากตำแหน่งเนื่องจากขอลาออก ทั้งนี้ ตั้งแต่วันที่ 20 พฤษภาคม 2568 เป็นต้นไป และผู้ได้รับแต่งตั้งแทนนี้อยู่ในตำแหน่งเท่ากับวาระที่เหลืออยู่ของกรรมการผู้ทรงคุณวุฒิซึ่งได้แต่งตั้งไว้แล้ว

**22. เรื่อง แต่งตั้งประธานกรรมการในคณะกรรมการสถาบันคุณวุฒิวิชาชีพ**

คณะรัฐมนตรีมีมติอนุมัติตามที่รองนายกรัฐมนตรี (นายอนุทิน ชาญวีรกูล) เสนอแต่งตั้ง **นายพิสิฐ รังสฤษฎ์วุฒิกุล** เป็นประธานกรรมการในคณะกรรมการสถาบันคุณวุฒิวิชาชีพ แทน นายนคร ศิลปอาชา ประธานกรรมการเดิมที่พ้นจากตำแหน่งเนื่องจากมีอายุครบเจ็ดสิบปีบริบูรณ์ ทั้งนี้ ตั้งแต่วันที่ 20 พฤษภาคม 2568 เป็นต้นไป และผู้ได้รับแต่งตั้งตั้งแทนนี้อยู่ในตำแหน่งเท่ากับวาระที่เหลืออยู่ของประธานกรรมการซึ่งได้แต่งตั้งไว้แล้ว

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***